PM Rasmi Rumah Keluarga Malaysia Angkatan Tentera (RKMAT) Di Johor

Perdana Menteri Malaysia YAB Dato’ Sri Ismail Sabri Yaakob telah merasmikan Rumah Keluarga Malaysia Angkatan Tentera (RKMAT) di Kem Segamat, Johor pada 6 Mac 2022 lalu.

Ketibaan beliau di Kem Segamat telah disambut oleh Menteri Kanan Pertahanan, YB Dato’ Seri Hishammuddin Tun Hussein dan Panglima Tentera Darat, YBhg Jeneral Tan Sri Dato’ Seri Zamrose Mohd Zain.

Untuk pengetahuan anda, RKMAT Kem Segamat adalah salah satu inisiatif di bawah Blueprint Perumahan Kementerian Pertahanan yang mendokong Aspirasi Keluarga Malaysia (AKM) dalam melestarikan Warga Kerja Pertahanan.

Projek RKMAT berkenaan melibatkan pembinaan sebanyak 305 unit rumah pelbagai kelas untuk kemudahan anggota pasukan Rejimen Ke-4 Artileri Diraja (4 RAD).

Menurut Menteri Kanan Pertahanan, YB Dato’ Seri Hishammuddin Tun Hussein dalam ucapannya, projek ini bukan cakap-cakap kosong. Ini kerana, dalam masa terdekat Blueprint Perumahan MINDEF 3.0 akan dilancarkan.

Tambahnya lagi, pada November tahun lalu YAB Perdana Menteri sendiri telah menyebut mengenai Blueprint Perumahan MINDEF.

“Jumlah RKMAT yang akan dibina di bawah Blueprint Perumahan MINDEF 3.0 ini bukan kecil. Ia perancangan menyeluruh yang selari dengan Aspirasi Keluarga Malaysia iaitu menitikberatkan kesejahteraan hidup setiap Keluarga Malaysia yang berbilang bangsa, agama serta budaya.

“Mudah-mudahan perancangan berkaitan Blueprint Perumahan 3.0 ini berjalan lancar dan diharapkan YAB Perdana Menteri sekali lagi dapat bersama-sama kita seterusnya merasmikan Blueprint berkenaan. InsyaAllah.”

Dalam acara berkenaan, YAB Perdana Menteri telah menyempurnakan penyerahan Replika Kunci kepada tiga (3) penerima yang mewakili pegawai serta anggota pasukan 4 RAD dalam majlis yang berlangsung di Dewan Serbaguna RKMAT 4 RAD.

Penerima kunci adalah Leftenan Muhammad Anwar Hanif Ibrahim, Sarjan Ahmad Khalil Mat Shahhih dan Lans Bombardier Galearry anak Matthew. Beliau kemudiannya menandatangani ‘plate perasmian’ sebagai simbolik perasmian RKMAT berkenaan dan seterusnya membuat tinjauan bagi melihat kemudahan kediaman yang telah sedia untuk diduduki.

Penerima RKMAT, BDR Azrin Nordin sangat bangga dengan peluang diberikan kepadanya kerana bagi bapa ini rumah disediakan itu dilengkapi dengan pelbagai kemudahan terutama untuk anggota ATM sudah berkeluarga.

Antara fasiliti yang menjadi perhatian dirinya adalah kemudahan tadika, taska, gelanggang futsal untuk bersukan dan dewan bagi aktiviti bersosial antara keluarga ATM disamping suasana kediaman selamat.

Perjalanan untuk pergi balik kerja sebelum ini jauh, kini lebih dekat apatah lagi membolehkan mereka ulang alik ke tempat kerja dengan lebih jimat masa.

Selain itu, LBDR Galearry Anak Mathew, turut menghargai keselesaan dan peluang diberikan kepada keluarga ATM untuk memiliki rumah cukup selesa dilengkapi dengan pelbagai kemudahan demi kesejahteraan semua.

Seperti penerima RKMAT lain yang meluahkan penghargaan kepada kerajaan dan pihak berkenaan, LT Muhammad Anwar Hanif Ibrahim bersyukur diberikan peluang untuk mendiami rumah serba lengkap dengan perabot dan kelengkapan baharu.

Bukan hanya menjimatkan kos dari menyewa di luar, RKMAT juga memudahkan anggota ATM untuk mengurus jadual kehidupan harian apabila kediaman mereka dekat dengan tempat kerja.

Kami pasti anda mesti belum tahu tentang projek RKMAT Kem Segamat ini kan? Tak mengapa, anda boleh baca apa yang kami senaraikan di bawah ni, sekurang-kurangnya anda tahu juga tentang projek ini. Hehe

1. Kem Segamat menempatkan pasukan Rejimen Ke-4 Artileri Diraja (4 RAD) yang berperanan sebagai Rejimen Bantuan Rapat dalam memberi bantuan tembakan yang berkesan kepada pasukan tempur agar pihak musuh tidak dapat mengganggu operasi pasukan sahabat serta pihak musuh tidak dapat mengatur rancangan operasi mereka dengan efektif.

2. Rancangan Pembinaan RKAT Pelbagai Kelas di Kem Segamat telah dirancang oleh Kementerian Pertahanan pada tahun 2018 melibatkan peruntukan sebanyak RM 147.7 juta. Ianya bagi menampung keperluan kediaman bagi Pegawai dan anggota Lain-Lain Pangkat (LLP) 4 RAD.

3. Kerja-kerja pembinaan RKMAT Kem Segamat di atas tanah berkeluasan 20.125 ekar bermula pada 24 April 2018 dan siap sepenuhnya pada 5 Mac 2022 membabitkan binaan sebanyak 305 unit kediaman merangkumi 25 unit rumah Pegawai dan 280 unit bagi anggota LLP.

Turut hadir pada program ini adalah Menteri Besar Johor YAB Dato’ Haji Hasni Mohammad, Panglima Angkatan Tentera YBhg Jeneral Tan Sri Dato’ Sri Haji Affendi Buang TUDM, Timbalan Ketua Setiausaha (Pembangunan) Kementerian Pertahanan YBhg. Datuk Dr. Shahrazat Haji Ahmad, Panglima Medan Barat Tentera Darat Leftenan Jeneral Datuk Muhammad Hafizuddeain Jantan, Panglima 3 Divisyen (3 Div) Mejar Jeneral Dato’ Tengku Muhammad Fauzi Tengku Ibrahim serta Pegawai-pegawai Kanan Kementerian dan ATM.


Gimik Cekik Melampau Sangat, Fazley Yaakob Bimbang Jadi Ikutan Budak Kecil

Minggu lalu hangat diperkatakan mengenai aksi cekik oleh pelakon Iqram Dinzly Perkara itu turut mendapat perhatian penyanyi Datuk Fazley Yaakob yang kurang senang dengan perbuatan tersebut yang dilihat tidak sesuai untuk dikongsikan di media sosial.

Kata cef selebriti itu, tiada salahnya untuk membuat gimik untuk memperomosikan sesuatu tetapi bimbang jika perbuatan tersebut menjadi ikutan anak kecil.

“Gimik tak salah tapi gimik seperti mencekik itu agak keterlaluan. Kalau betul untuk promosikan drama, tak apa itu cara mereka.

‘Cuma saya kurang setuju dengan perbuatan itu yang boleh menjadi ikutan. Bagaimanapun kalau anak kecil cekik adiknya atau pukul kepala dengan alasan gimik saja? Kalau nak buat gimik perlu ada kajian.

“Artis ini menjadi ikutan masyarakat, sudah tentu yang tidak baik senang diikuti dan yang baik itu susah diikuti,” katanya.

Dalam pada itu, Fazley berpendapat tidak salah melakukan gimik namun perlu ada batas supaya ianya tidak memburukkan imej seseorang selebriti itu.

“Gimik tak salah, viral marketing lagi bagus. Orang-orang di Malaysia memang gemar sesuatu yang viral. Namun perlu ada batas supaya tidak menjadi ikutan,” katanya.


Aziz M Osman Tak Minat Buat Cerita Rebut Cinta, Rebut Harta

Semalam perkongsian pengarah terkemuka, Aziz M Osman menjadi perhatian apabila memuat naik status seolah memberi petanda dia enggan menghasilkan karya berkisarkan cinta.

Menerusi entri itu, Aziz berkata dia tidak minat lagi untuk membuat cerita tentang merebut cinta atau harta, sebaliknya cerita yang boleh memberi mesej.

“Tak minat lagi buat cerita tentang keluarga rebut cinta, rebut harta. Nak buat cerita rakyat. Ajar rakyat cara buang sampah dengan betul, beretika ketika guna jalan raya, tidak menilai manusia dari ‘kulit luaran’. Tetapi, rasanya ada tak orang nak tengok cerita macam itu?” katanya.

Diruangan komen Facebook perkongsiannya itu, rata-rata netizen menyokong pengarah itu untuk menghasilkan cerita tentang realiti kehidupan.

Kata netizen lagi, banyak kisah tentang kehidupan boleh dihasilkan untuk dijadikan panduan dan pengajaran buat penonton.

Dalam pada itu, ada segelintir netizen sudah muak dengan drama daripada novel. Malah, ada yang mengatakan mahukan lebih banyak lagi karya seperti Allahyarham Mamat Khalid.


Iqram Dinzly Mengaku Cekik Mona Allen Hanya Gimik

Minggu lalu hangat diperkatakan di media sosial mengenai pertengkaran antara dua pelakon Iqram Dinzly dan Mona Allen.

Menerusi perkongsian di Insta Story, Mona meluahkan rasa marah apabila dicekik terlalu kuat oleh rakan gandingannya, Iqram ketika melakonkan babak aksi.

Bagaimanapun, segalanya terjawab apabila Iqram berkata kejadian itu hanyalah gimik yang dirancang untuk meraih perhatian netizen.

“Kami hanya berikan satu hidangan untuk mereka yang suka ‘membawang’. Perkara sebegini dah menjadi trend. Orang tidak akan ambil tahu kalau asyik bercakap perkara yang baik.

“Nama pun media sosial, jadi kami buat hanya untuk suka-suka. Terpulang kepada netizen yang menilai,” katanya.

Dalam pada itu, Iqram berkata dia sudah lali dengan kecaman dilemparkan netizen serta berharap kemunculannya kembali menerusi dalam itu akan mendapat perhatian.

“Kami manfaatkan situasi dan kemunculan saya dalam drama ini untuk diperkatakan. Orang dah banyak berkata buruk tentang diri saya sebelum ini. Biarlah mereka mahu kata apa sekalipun,” katanya.

Kata Iqram lagi, dia dan Mona tiada masalah, malah dia turut mendapatkan keiizinan suami Mona iaitu Pekin Ibrahim sebelum memulakan penggambaran.


“Allah Maha Berkuasa, Tunggu Saja Nasib Mereka, Karma Itu Pasti Ada”

Semalam, pengacara sensasi, Azwan Ali dilaporkan telah digugurkan sebagai pengacara program realiti, Mic On musim kedua di Awesome TV secara serta merta.

Enggan mendedahkan punca namanya digugurkan, Azwan berkata persoalan itu perlu ditanya kepada pihak Awsome TV sendiri yang mengambil keputusan drastik itu.

“Mereka boleh cakap apa saja, dipersilakan. Allah Maha Berkuasa. Tunggu sajalah nasib mereka, karma itu pasti ada.

“Saya tak rasa apapun, malah saya tetap kaya-raya dan disambar sana-sini oleh pihak produksi. Saya tak hairan dan tak hadap sebenarnya tawaran ‘ciput’ (sedikit) ini, tapi saya buat demi peminat.

“Mereka boleh pertahankan kru dan wakil pengurusan, tapi saya juga ada prinsip hidup sendiri. Jangan main-main dengan saya,” katanya.

Dalam pada itu, Azwan turut meminta pihak Awesome TV supaya selesaikan hutang secepat mungkin sebelum dia membuat laporan polis. Ujarnya lagi, orang ramai menonton program tersebut kerana dia  serta mengatakan karma menanti buat mereka yang menganiaya dirinya.

“Bayar hutang saya sebelum saya buat laporan polis. Sudahlah bayar ‘ciput’. Jangan sesekali menggelupur mempergunakan orang, saya tak hadap.

“Penonton tengok Mic On sebab saya. Jangan nak kurang ajar dengan saya. Mereka ingat mereka besar sangat. Mereka aniaya saya, tunggu karma yang bakal menanti.

“Ada benda kurang ajar sudah berlaku. Jangan tanya saya, tapi tanya kepada mereka apa benda kurang ajar yang saya dakwa sudah berlaku dalam pengurusan Awesome TV. Saya takkan dedahkan tapi suruh mereka keluarkan kenyataan media,” katanya.

Tambah Azwan lagi, dia sedia untuk membawa perkara itu ke pihak berkuasa serta menggunakan khidmat peguam jika hutang tersebut tidak diselesaikan.


Azwan Ali Digugurkan Sebagai Pengacara Mic On! Serta Merta

Semalam, pihak pengurusan Awesome TV mengambil keputusan secara mengejut mengugurkan pengacara Azwan Ali dari mengacara program realiti MIC ON! musim kedua serta merta.

Memetik laporan Harian Metro, keputusan itu dibuat selepas mengambil kira beberapa faktor utama demi memastikan keharmonian penerbitan program tersebut berjalan lancar serta menghormati semua pihak yang terlibat.

“Perlu ditegaskan di sini bahawa pihak Awesome TV tidak akan sesekali berkompromi dengan sebarang hal-hal berkaitan dengan disiplin dan standard etika kerja bagi mana-mana pihak sama ada di kalangan tenaga produksi sendiri mahupun bakat yang terbabit dengan program-program terbitan kami.

“Pihak Awesome TV juga tidak akan bertolak ansur dengan sebarang bentuk salah laku atau gangguan yang boleh mencetuskan ketidakharmonian. Tindakan keras akan diambil sekiranya berlaku sebarang pelanggaran integriti prinsip tersebut,” katanya.

Bagaimanapun, punca sebenarnya Azwan atau lebih dikenali sebagai Diva AA digugurkan daripada program berkenaan tidak didedahkan.

Dalam pada itu, mulai Jumaat ini program Mic On 2 akan dikendalikan pengacara bersama sedia ada iaitu Issey Fazlisham.


“Bukannya Seumur Hidup Dah Bertudung, Saya Cuba Bertudung Masa PKP”

Ahad lalu, penampilan isteri kepada penyanyi Yonnyboii iaitu Nik Nazira Narriman tidak bertudung di Anugerah Juara Lagu ke-36 (AJL36) mengundang kecaman ramai.

Menerima hati terbuka dengan kecaman dilemparkan netizen, Nazira berkata dia masihdalam proses berlajar bertudung sejak setahun lalu.

“Saya tak kisah apa pun orang nak cakap. Sebenarnya saya baru saja cuba-cuba bertudung. Yang dah lama kenal dan follow saya di media sosial, mereka mesti dah lama tahu.

“Bukannya saya memang seumur hidup dah bertudung dan sekarang baru buka..saya sedang belajar dan mencuba bertudung masa PKP dulu. Setiap orang ada jalan masing-masing, kita manusia tak boleh jadi sempurna dalam sekelip mata,” katanya.

Tidak terasa hati dengan komen kecaman netizen, Nazira berkata dia tidak membaca komen di media sosial. Ujarnya lagi, suami memahami situasinya dan mereka sedang sama-sama belajar.

“Sejujurnya saya memang tak buka Facebook, malah tak baca pun apa komen yang mereka tulis. Tak rasa stress pun. Apa mereka nak cakap terpulanglah.

“Suami pun memahamai situasi saya dan kami sekarang sama-sama belajar untuk memperbaiki diri ke arah lebih baik,” katanya.


Banyak Musibah Berlaku, Nora Danish Tak Nak Sambut Hari Jadi

Tanggal 7 Mac lalu merupakan hari ulang tahun kelahiran pelakon cantik Nora Danish yang ke-40 tahun. Meskipun sudah berusia 40 tahun dan memiliki dua cahaya mata namun pelakon itu tetap dilihat kekal awet muda.

Bersempena ulang tahun kelahiran isterinya, Nedim Nazri menitipkan ucapan isteri buat Nora. Ujarnya, Nora masih sama seperti kali pertama mereka bertemu.

Kata Nedim lagi, isterinya telah mengubah dirinya menjadi seorang suami dan bapa yang baik buat anak-anak mereka.

Nora memberitahu tidak mahu menyambut majlis hari jadinya, bagimanapun Nedim tetap membuat kejutan dengan memuat naik video ucapan hari lahir daripada penyanyi kesukaan Nora iaitu Yan Josua.

Diruangan komen, Nora mengatakan ia adalah hadiah paling bermakna diterimanya serta merasakan dirinya bertuah Nedim adalah suaminya serta mendoakan rumah tangga mereka kekal hingga ke syurga.

Terdahulu, Nora dan Nedim mendirikan rumah tangga pada 30 Mac 2017. Nora mempunyai dua orang anak lelaki Mohamed Neqayl dan Putra Rayqal Ramli Rizal Ashram hasil perkahwinannya terdahulu.


Aaron Aziz Mohon Henti Sebar Cerita Kak Long 7E

Menerusi satu perkongsian di Instagram, pelakon Datuk Aaron Aziz menyeru netizen supaya berhenti menyebarkan cerita mengenai wanita dikenali sebagai Kak Long 7E yang tular di media sosial baru-baru ini.

Menurut Aaron lagi, wanita itu sudah pun memohon maaf serta kasihan dengan anaknya yang mungkin akan diejek di sekolah kelak.

BACA: Aaron Aziz Dedah Hidap Tumor, Doktor Saran Perlu Jalani Pembedahan

“Di sini, saya minta jasa baik netizen semua untuk berhentilah memuat naik semula (repost) mengenai Kak Long 7E. Dia pun dah minta maaf dan pasti menyesal.

“Kasihan anaknya, nanti nak pergi sekolah malu diejek atau apa. Kita doakan yang baik-baik saja. Cerita dah habis, jadi biarlah mereka sekeluarga tenang. Saya pasti dia sudah belajar dan menerima pengajarannya,” tulisnya.

Dalam pada itu, Aaron turut mengatakan bahawa tiada manusia yang sempurna dan adalah lebih baik jika kita memaafkan.

“Tiada yang sempurna. Semua orang ada sikap buruk. Maafkanlah. Itu lagi mulia daripada nak memburuk-burukkan,” tulisnya.


“Rasa Malu Pula Bila Dah Lama Tak Bergambar Macam Ni” – Fazura

Pasangan selebriti Fattah Amin dan Fazura sememangnya sering menjadi perhatian ramai. Ditambah pula dengan cahaya mata comel mereka, ramai yang sentiasa menantikan video atau gambar baru Fatima

Sejak berkahwin, kehidupan Fazura dan Fattah telah berubah 360 darjah apatah lagi mereka kini lebih fokus kepada anak.

Baru-baru ini, Fazura ada memuat naik beberapa keping gambar bersama suaminya. Menerusi entri itu, Fazura sempat bergurau malu untuk ambil gambar berdua selepas sekian lama tidak bergambar bersama.

Perkongsian Fazura itu mendapat pelbagai reaksi daripada rakan artis dan netizen yang sempat mengusik pasangan itu. Tidak kurang juga ada yang mengatakan mereka nampak ‘baby bump’ dan mendoakan semoga Fatima mendapat adik tidak lama lagi

Fattah dan Fazura mendirikan rumah tangga pada 27 November 2017. Pasangan itu dikurniakan cahaya mata perempuan pada 2 Oktober 2020.


Shuib Pening Nak Jawab Bila Anak Tanya Baby Datang Dari Mana

Pejam celik sudah hampir tujuh bulan bidadari pelawak Shuib Sepahtu iaitu Allahyarham Siti Sarah Raisuddin pergi menghadap Ilahi.

Bagaimanapun, Shuib dilihat terus kuat meneruskan kehidupan serta membesarkan empat cahaya matanya yang masih kecil.

BACA: Sambut Anniversary Ke-11 Tanpa Isteri, Shuib Bawa Anak-Anak Bersihkan Pusara Siti Sarah

Baru-baru ini, Shuib ada memuat naik video di Insta Story dan dimuat naik oleh seorang pengguna TikTok @dinalhaz memaparkan Mateen secara tiba-tiba bertanyakan soalan diluar jangkaan sehingga pelawak itu tidak dapat menjawab persoalan anak-anaknya itu.

Menerusi video tersebut, Mateen bertanyakan kepada Shuib bagaimanapun ibunya boleh melahirkan cahaya mata dan dari mana datangnya baby.

“Daddy macam mana ibu boleh beranak? Entah-entah makanan tu jadi baby. Datang dari nasi lepas tu itu ke baby? Mateen beranak haa sudah,” kata Mateen.

Bukan itu sahaja, anak perempuan Shuib iaitu Talita turut mengatakan dia juga mengetahui bagaimana proses berkenaan.

“Dekta tahu baby datang dari bulat. Dia dalam bulat tu kan? Bulat tu perut yang masuk tu cacing baby tapi bukan orang diperbuat daripada tanah ke? Betul lah Dekta diperbuat dari cacing bukan tanah,” katanya.

Video itu mendapat pelbagai reaksi daripada netizen yang terhibur mendengar jawapan Mateen dan Talita. Malah, ada yang berkongsikan pengalaman sama seperti Shuib.


Ini Maksud Disebalik Baju Pokok Bunga, Trofi Grammy Aina Abdul

Sebut saja nama Aina Abdul, pasti semua tahu penyanyi itu sering tampil dengan imej dan fesyen luar biasa serta lain daripada yang lain.

Pada acara Anugerah Juara Lagu ke-36 baru-baru ini, fesyen ganjil Aina sekali lagi menjadi tumpuan apabila penyanyi itu menjadi ‘pokok bunga’ dan trofi Grammy.

Aina mengakui baju kedua yang digayakan ketika menyanyikan lagu Sepi itu diinspirasikan daripada trofi, Grammy Awards serta mempunyai maksud mendalam.

“Sebenarnya, baju itu inspirasi daripada trofi Grammy Awards, Oscar dan termasuklah trofi AJL yang bersalut dan berona emas.

“Kita nak beritahu walaupun tak menang, kita tetap akan rasa seperti pemenang. Terima kasih kepada pereka busana tersebut, Tengku Syahmi. Dia juga orang sama yang buat baju ketika era ‘berdarah’ lagu Sumpah dahulu,” katanya.

Mengulas mengenai busana pokok bunga pula, Aina berkata gaya simbolik bunga mekar itu sesuai dengan perjalanan lagu didendangkan.

“Busana pertama (bunga) daripada Melinda Looi. Beliau beri input (pendapat) yang sangat baik. Saya cakap nak satu tema yang membawa maksud mekar berkembang sesuai dengan lagu.

“Akhirnya, jadi busana yang mega bertemakan bunga. Kami gunakan banyak ranting, bunga hidup dan juga bunga plastik,” jelasnya.

Dua tahun lalu, Aina dikecam teruk ketika menyanyikan lagu Sumpah apabila buasnya ‘berdarah’ sehingga ada yang mendakwa mempromosikan perbuatan membunuh diri.


Dafi Akui Ada Yang Cuba Dekati Selepas Bapa Jadi PM

Bergelar anak kepada perdana menteri, penyanyi Dafi mengakui tidak terlepas menjadi mangsa kecaman netizen tidak berpuas hati mengenai soal pentadbiran negara.

Bagaimanapun, Dafi berkata dia tidak mahu campur tangan dalam urusan kerja bapanya. Ujarnya, dia mengambil pendakatan untuk mengabaikan komen negatif dilemparkan kepadanya.

BACA: Dafi Mahu Isteri Kelakar, Boleh Buat Dirinya Ketawa Setiap Hari

“Politik bukan bidang saya dan saya tidak suka bercakap mengenai perkara yang saya tidak tahu. Saya tidak berani nak menjawab jika ada sebarang kecaman berkaitan pentadbiran negara kerana saya tak mahu terlibat.

“Saya hanya melihat daripada sudut positif sahaja. Mungkin setiap kecaman itu adalah luahan mereka yang terkesan dengan keadaan sekarang ini,” katanya.

Bangga dengan kempimpinan bapanya, Dafi juga menyedari ada pihak yang cuba rapat dengannya selepas bapa bergelar Perdana Menteri ke sembilan.

“Saya melihat sendiri bagaimana ayah bekerja keras sebagai seorang pemimpin. Sebagai anak tidak salah untuk saya rasa bangga.

“Betul ada orang yang cuba dekat dengan saya selepas ayah menjadi PM. Tetapi apabila usia saya meningkat, saya lebih suka untuk kecilkan kelompok kawan rapat,” katanya.


Netizen Teruja Tengok PU Riz Dukung Bilal

Hampir sebulan menimang cahaya mata sulung pada 29 Januari lalu, pasti ramai tidak sabar melihat wajah anak Neelofa dan PU Riz yang diberi nama Muhammad Bilal.

Meskipun tidak dapat melihat wajah Bilal, namun Neelofa tidak lokek memuat naik foto dan video suaminya menguruskan anak mereka.

BACA: Ditanya Bila Nak Dedah Wajah Bilal, PU Riz Jawab Dengan Hadis

Baru-baru ini, akauan Instagram lofa.page ada berkongsikan video PU Riz mendukung Bilal dengan kapsyen ‘Abah & Bilal’.

Perkongsian video itu mendapat pelbagai reaksi daripada netizen yang terhibur melihat PU Riz meletakkan kain lampin di bahunya.

Kata netizen, apabila bergelar bapa secara automatik kain lampin akan diletakkan di bahu. Dalam pada itu, ada netizen mengatakan mereka tidak sabar untuk melihat wajah Bilal.

Sebelum ini, PU Riz atau Haris Ismail berkatadia dan isterinya, Neelofa tidak mempunyai masalah untuk berkongsikan wajah anak mereka ataupun menyembunyikan wajah anak sebaliknya berjaga-jaga dengan penyakit ain.


Netizen Samakan Suara Bunga Dengan Fizi Upin Ipin

Meskipun sudah dua hari berlalu, acara penuh berprestij, Anugerah Juara Lagu 36 (AJL36)masih lagi menjadi bualan netizen di media sosial.

Turut menjadi perhatian apabila netizen mengkritik suara penyanyi rap Bunga yang dikatakan sengau serta menyamakan suaranya dengan watak animasi Fizi Upin & Ipin

Status netizen itu mendapat pelbagai reaksi daripada pengguna Twitter lain yang terhibur apabila penyanyi itu disamakan dengan Fizi.

Malah, ada yang mengatakan tidak gemar dengan suara Bunga yang dikatakan kecil dan sama level dengan penyanyi Nabila Razali.

Dalam pada itu, ada yang mengatakan persembahan Bunga menyanyikan lagu Intan Payung bersama Noraniza Idris dikatakan indah khabar dari rupa kerana berbeza mungkin disebabkan oleh bantuan auto tune.


Berpelukan Ketika AJL36, Sekumpulan Individu Dikompaun Langgar SOP

Meskipun Anugerah Juara Lagu 36 (AJL36) sudah melabuhkan tirainya dua hari lalu, namun ada cerita tak sedap didengar apabila polis mengesan tindakan sekumpulan individu berpelukan ketika acara itu berlangsung.

Timbalan Ketua Polis Daerah Dang Wangi, Superintendan Naazron Abdul Yusof berkata, gambar itu dikesan polis selepas dimuat naik sebuah portal berita.

BACA: Pelukan Angkasa Bergelar Juara Anugerah Juara Lagu 36 (AJL 36)

Menurutnya, Bahagian Siasatan Jenayah Dang Wangi sudah diarah untuk menjalankan siasatan lanjut. Katanya lagi, kesemua individu terbabit sudah pun dipanggil bagi membantu siasatan.

“Kesalahan itu dikesan kerana tidak mematuhi penjarakan fizikal seperti yang terkandung dalam arahan PPN Fasa Empat.

“Kompaun RM1,000 sudah dikeluarkan kepada setiap individu terbabit mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Dalam Kawasan Tempat Jangkitan),” katanya.

Dalam pada itu, beliau turut menasihati orang ramai supaya terus mematuhi SOP yang bagi mengekang wabak Covid-19.


Tampil Freehair Di AJL36, Isteri Yonnyboii Dikecam Teruk

Baru sahaja tiga bulan mendirikan rumah tangga, hangat diperkatakan mengenai isteri kepada penyanyi Yonnyboii iaitu Nik Nazira Narriman sudah tidak memakai tudung.

Menurut Yonny, isterinya memang tidak bertudung sebelum ini dan masih dalam proses belajar untuk bertudung sepenuhnya.

Semalam, menerusi video yang dimuat naik di Instagram, Nik Nazira dilihat muncul freehair dan memberikan kata-kata semangat buat suaminya.

Bagaimanapun, video yang dimuat naik di Instagram TV3Malaysia itu mengundang rasa kurang senang daripada netizen yang mengecamnya.

Rata-rata netizen turut terkejut dengan warna rambut isteri pernyanyi rap itu yang diwarnakan. Tidak kurang juga ada yang mengatakan Nazira seolah mempermainkan agama.

Meskipun ramai yang mengecam namun ada segelintir netizen mendoakan agar Nazira dibukakan hati untuk kembali berhijab semula.

Yonny dan Nazira selamat mendirikan rumah tangga pada 20 November lalu di Duchess Place, Ampang selepas sebulan mengikat tali pertunangan.


Bekas Isteri Da’i Farhan Freehair Bukan Sebab Dapat Suami Muda

Sebelum ini bertudung litup, penampilan terbaru bekas isteri pendakwah bebas Da’i Farhan iaitu Dr Erin mengejutkan ramai apabila tidak lagi bertudung.

Erin berkata dia tidak membuka tudung sepenuhnya. Ujarnya, dia tidak pernah melupakan tanggungjawabnya sebagai umat Islam seperti menunaikan solat.

Menurut Erin lagi, tindakannya tidak lagi berhijab bukan ke rana berkahwin dengan lelaki yang muda daripadanya sebaliknya dia sememangnya freehair.

“Ramai tanya kenapa freehair. For your info suami-suami saya memang kebanyakan muda, nak buat macam mana Allah hantar,

“Sejak azali memang freehair dari zaman saya keluar paper, jadi pensyarah, zaman saya dalam politik, duania bisnes, orang kenal saya tahu macam mana strugglenya dalam istiqomah dalam pakai tudung.

“Saya dapat suami sebelum ini yang tak berapa suka saya bertudung tapi depa bagi je saya bertudung. Tapi itulah bila bertudung laki tak berapa support ni, tak ada yang control ke laut baliklah saya,” katanya.

Jelasnya lagi, tidak sepatutnya bersuami muda dikaitkan dengan penampilan terbarunya yang tidak lagi berhijab.

“Jangan kata suami muda so saya kena jadi muda dan sebab dia muda nak jadi muda dan buka tudung. Tidak langsung sebab dia kenal saya, saya dah freehair dan dia tak tahu pun saya siapa,” katanya.

Terdahulu, Erin ada menjawab pertanyaan netizen mengenai tindakannya itu dimana usahawan itu berkata apa yang dilakukannya itu adalah urusannya dengan Tuhan.


Nabila & Ameera Khan Akui Kejayaan Neelofa Beri Motivasi Untuk Berjaya

Hampir 13 tahun bergelar penggiat seni, perjalanan selebriti popular Neelofa dalam dunia hiburan cukup luar biasa apabila meraih pelbagai kejayaan.

Meskipun sudah mendirikan rumah tangga dan memiliki cahaya mata, namun nama Neelofa masih lagi menjadi bualan ramai dan kekal relevan. Bukan itu sahaja, populariti Neelofa turut terkena tempias kepada seluruh ahli keluarganya yang kini dikenali ramai.

BACA: Ameera Khan Dikecam Jual Kek Batik Terlalu Kering, Keras Kejung

Menerusi temubual bersama Harian Metro, Noor Nabila dan Ameera Khan mengakui kejayaan Neelofa memberi motivasi kepaada mereka untuk mencapai kejayaan tersendiri.

“Kejayaan Neelofa menjadi satu motivasi kepada kami untuk mencapai kejayaan tersendiri. Kami percaya rezeki adalah berbeza dan Allah bagi bersesuaian dengan kelebihan diri kita sendiri.

“Apa yang paling penting, matlamat untuk setiap apa yang kami buat adalah bagi membanggakan ibu dan bapa kami.

“Saya gembira apabila berpeluang menyaksikan kejayaan Neelofa sehingga hari ini. Dia sudah mencapai satu fasa yang cukup membanggakan dan saya juga menyimpan keinginan untuk berjaya sepertinya satu hari nanti,” kata Ameera Khan.

Mengakui pada awalnya populariti Neelofa sedikit sebanyak memberi tekanan kepada dirinya, namun berkat tunjuk ajar ahli keluarga Ameera berkata dia menerima perubahan itu.

“Pada awalnya, saya berasa sedikit tertekan, namun atas nasihat dan tunjuk ajar daripada ahli keluarga, saya menerima perubahan ini dengan positif.

“Bagi saya perubahan ini adalah satu peluang untuk saya keluar daripada zon selesa dan mencabar diri melakukan perkara baharu. Alhamdulillah, saya rasa selesa dengan diri saya dan harap dapat terus menceburkan diri untuk melakukan lebih banyak benda baharu lagi,” katanya.

Dalam pada itu, bagi Nabila pula kejayaan Neelofa sememangnya mengubah kehidupan mereka sekeluarga untuk menjadi lebih baik serta bergerak maju ke depan seperti adiknya itu.

“Saya belajar untuk jadi jujur kepada diri sendiri, selalu merendah diri dan jangan putus asa. Saya percaya ini adalah antara kunci kejayaan penting yang perlu saya pegang untuk terus bergerak maju ke hadapan.

“Sebagai kakak, saya bangga dengan Neelofa. Bukan hanya Neelofa, tapi adik- beradik lain juga belajar banyak perkara. Mereka semua unik dalam cara mereka tersendiri,” katanya.


Kenapa Marsha Milan Tak Menang Vokal Terbaik? Ini Kata Ketua Juri

Semalam, persembahan Marsha Milan mengejutkan ramai apabila rata-rata penonton tidak menyangka penyanyi itu mempunyai vokal yang sangat hebat.

Bagaimapun, Marsha terlepas menggangam trofi Vokal Terbaik apabila penyanyi Aina Abdul yang berjaya merangkulnya.

Memetik Harian Metro, ketua juri Anugerah Juara Lagu ke-36 (AJL36), Datuk Mokhzani Ismail mengakui markah Marsha dan Aina sangat rapat.

“Jeritan penonton, tidak membantu (markah). Antara Aina dengan Marsha, perbezaan markah mereka sangat tipis. Tapi, kita (juri) menilai dari semua sudut nyanyian.

“Walaupun ramai penonton menjerit, tapi telinga kami lebih peka dengan teknik nyanyian. Terima kasih juga kepada Datuk Syafinaz Selamat yang banyak membantu dari sudut itu,” katanya.

Dalam pada itu, Mokhzani berkata teknik vokal perlu dilihat dengan secara meluas apatah lagi malam tadi hampir semua menyanyi memberikan persembahan terbaik.

“Ia bukan sekadar melontar vokal, tapi lebih luas dari itu. Tidak syak lagi, hampir semua penyanyi sudah memberikan persembahan terbaik. Contohnya, Khai Bahar dan Aina, mereka adalah pasangan yang serasi.

“Harmoni mereka sangat sebati dan terasa di jiwa. Namun, apabila kita nilai dari semua sudut, untuk vokal terbaik ia berpihak kepada Aina dan sedikit lebihan markah daripada Marsha,” katanya.


Hattan Bangga Dengan Aina Abdul

Selain penampilannya yang luar biasa, persembahan penyanyi Aina Abdul yang hebat pada Anugerah Juara Lagu 36 (AJL36), malam tadi menjadi perhatian ramai.

Persembahan Aina juga turut mendapat perhatian penyanyi Datuk Hattan yang memuji persembahan penyanyi lagu Sepi itu yang disifatkan mantap.

BACA: “Dah Tahu Dia Tak Boleh Nyanyi, Kenapa Panggil Juga?” – Hattan

Menerusi perkongsian di Facebook itu juga, Hattan yang berasal dari Negeri Sembilan turut melahirkan rasa bangga terhadap Aina.

“Go Aina Abdul go…you can do it girl…make NS proud,” tulisnya.

Semalam lagu Sepi ciptaan Aina Abdul dinobat Naib Juara AJL36. Malah, seperti menepati ramalan, Aina juga turut memenangi Vokal Terbaik malam tadi.


Persembahan Kurang Bermaya, Siti Nordiana Tak Sihat Ke?

Persembahan penyanyi Siti Nordiana yang menyanyikan lagu Angkara di Anugerah Juara Lagu 36 semalam mengundang tanda tanya ramai pihak kerana dilihat agak kurang bermaya.

Melihatkan persembahan Siti Nordiana itu, rata-rata netizen meluahkan rasa hairan serta bersimpati dengan penyanyi itu.

BACA: Difitnah Lima Sekawan, Siti Nordiana Hilang Followers IG, Job Dibatalkan

Malah, penyanyi Azmeer Arif juga turut meluahkan rasa hairan dengan persembahan Siti Nordiana seolah kurang bertenaga.

“Awat (kenapa) Nana menyanyi macam tak bertenaga. Tak macam biasa dia nyanyi, ak sihat ke?,” tulisnya.

Nama Siti Nordiana bukanlah asing dengan pertandingan itu. Tahun lalu, Nana berjaya layak ke Separuh Akhir Muzik Muzik 34 (SFMM 34) menerusi lalu Hatiku Milikmu dan turut berduet dengan Khai Bahar menerusi lagu Satukan Rasa.


Puji Nyanyian Shila Amzah, Netizen Usik Sharnaaz Ahmad

Semalam, lagu Pelukan Angkasa nyanyian SOG dan Shila Amzah mengejutkan ramai apabila muncul juara dalam Anugerah Juara Lagu ke-36.

Malah, sebelum keputusan pelakon Sharnaaz Ahmad turut memuji persembahan mereka serta mengatakan berdiri bulu roma mendengar lagu bergenre metal itu.

BACA: Ramai Wanita Tak Keruan Tengok Sharnaaz Belanja Foto Tak Pakai Baju

Bukan itu, sahaja, Sharnazz turut berharap lagu tersebut akan menang serta mengatakan lebih baik AJL dibubarkan jika tiada kemenangan buat lagu berkenaan.

Bagaimanapun, selepas Pelukan Angkasa dinobat sebagai juara, Sharnaaz berpuas hati dengan keputusan tersebut serta mengucapkan tahniah kepada kumpulan SOG dan Shila Amzah.

Namun, sokongan yang diberikan Sharnaaz menjadi perhatian netizen yang mengusik pelakon itu dengan Shila apatah lagi kedua mereka dengan kisah terdahulu.

Malah, ada netizen tertanya-tanya adakah cinta bertaut kembali apatah lagi kedua mereka kini bergelar ibu dan bapa tunggal anak satu.


Anak Menangis Tak Henti, Ibu Ayda Jebat Nampak Lembaga Merangkak Di Bilik Hotel

Sudah lebih enam bulan bergelar ibu kepada cahaya mata sulungnya, Ana Nayla, pasti ianya momen indah buat pelakon dan penyanyi Ayda Jebat.

Baru-baru ini Ayda berkongsikan pengalaman menakutkan apabila Ana Nayla menangis ketika bermalam di sebuah hotel di ibu negara. Menerusi entri di Insta Story, Ayda berkata sebaik sahaja masuk ke bilik hotel anaknya menangis tanpa henti seperti dalam ketakutan.

BACA: Kerja Keras Siang Malam, Ayda Jebat & Nabil Mahir Berjaya Beli Banglo 3 Tingkat

“Semalam (kelmarin), saya dan Nabil mendaftar masuk di sebuah hotel di Kuala Lumpur atas tujuan kerja. Saya ambil dua bilik besar yang menghubungkan antara dua bilik.

“Satu bilik untuk saya dan satu untuk mama dan baba. Masuk sahaja bilik hotel Ana Nayla terus menangis dan jika awak dengar sendiri pun boleh tahu dia dalam ketakutan.

“Macam-macam dilakukan termasuk melaungkan Azan tetapi dia masih menangis tanpa henti sampai tersedu-sedu. Saya dan Nabil pun rasa ingin menangis,” tulisnya.

Kata Ayda lagi, anaknya tidak mahu minum susu dan hanya menangis membuatkan dirinya tidak tenang. Lebih menakutkan, ibunya memaklumkan terlihat lembaga merangkak di bilik hotel berkenaan.

“Setelah selesai sesi latihan kira-kira pukul 12.30 tengah malam, ibu memaklumkan dia terlihat kelibat satu lembaga merangkak daripada bilik saya ke biliknya.

“Ketika itu, anak saya sudah tidur sebab kepenatan menangis. Mama tarik saya dan Nabil pergi ke tepi dan beritahu kami bilik hotel ini tidak ‘elok’. Mama terlihat sesuatu merangkak laju dari bilik saya menerusi pintu sambungan itu dan terus pergi ke bilir air,” katanya.

Ujarnya lagi, mereka sekeluarga nekad untuk pulang ke rumah kira-kira jam 2.40 pagi. Dalam pada itu, katanya lagi apa yang berlaku itu turut menjadi pengajaran buat mereka.

“Pengajaran untuk kami dan ibu bapa lain, nak bawa anak kecil ke hotel kena kaji dulu hotel tu okey ke tak, ini la orang tua kata mata budak kecil boleh nampak.

“Jadi berhati-hati kalau tak nak jadi macam kami. Penat sangat.. tapi lagi penat dan sedih tengok anak menangis tak henti sampai mata bengkak.

“Di kaunter hotel, seorang kakitangan beritahu tingkat yang menempatkan bilik kami baru sahaja dibuka setelah sekian lama ditutup,” tulisnya.


Pelukan Angkasa Bergelar Juara Anugerah Juara Lagu 36 (AJL 36)

Lagu ciptaan Raja Nazrin Shah dan Fazleena Hishammuddin muncul juara pada Anugerah Juara Lagu (AJL) Ke-36 yang disiarkan secara langsung di Dewan Merdeka, Pusat Dagangan Dunia Putra, Kuala Lumpur.

Menewaskan 11 lagu yang lain, melayakkan lagu Pelukan Angkasa nyanyian SOG dan Shila Amzah   membawa pulang hadiah wang tunai berjumlah RM100,000 dan trofi bersalut emas.

Naib juara dimenangi penyanyi Marsha Milan dengan lagu Cinta yang membawa pulang hadiah wang tunai RM50,000 dan trofi. Tempat ketiga disandang lagu Mimpi nyanyian Haqiem Rusli yang menawarkan ganjaran wang tunai RM30,000 dan trofi.

Seperti menepati ramalan, Aina Abdul memenangi Vokal Terbaik, manakala Persembahan Terbaik dimenangi lagu Cinta nyanyian Marsha Milan


Raja Ilya Hamil Lima Bulan, Rindu Nak Balik Malaysia

Tiga tahun mendirikan rumah tangga, pelakon Raja Ilya mengumumkan dirinya kini hamil anak sulung dan usia kandungan sudah lima bulan.

Turut berkongsikan berita gembira itu di Instagram, Ilya berkata dia sangat teruja kerana sudah lama menyimpan rahsia kehamilannya.

“Dah lama saya simpan berita ini. Tapi tunggu masa sesuai untuk umumkan semua. Rasanya inilah masa sesuai. Saya rancang untuk berkongsi hujung Februari lalu tapi ketika itu saya tak berasa sihat,” katanya.

Dijangka melahirkan cahaya mata sulung sekitar Julai depan, Ilya berkata lebih menggembirakan ianya hampir dengan ulang tahun kelahirannya sendiri yang ke-37.

“Kalau cukup bulan dna hari, InsyaAllah baby ini akan lahir sama tarikh dengan ulang tahun kelahiran saya. Memang rasa seronok dan teruja kerana telah lama kami menantikan kehadiran cahaya mata,” katanya.

Sebelum ini, menerusi perkongsiannya di Instagram, Ilya meluahkan rasa rindu untuk pulang ke Malaysia. Ujarnya lagi, dia juga akan melahirkan anaknya di Australia.


“Kesian Tengok Skirt Tu, Macam Sesak Nafas”

Selepas memuat naik gambar di Instagram, pelakon dan pengacara Janna Nick berkongsikan video memaparkan dirnya memakai jaket sejuk dan dress pendek menampakkan bahagian pehanya di aplikasi TikTok.

Menerusi video tersebut, Janna sedang melakukan catwalk dengan berlatar belakangkan lagunya yang kini sedang viral berjudul Gatal.

Video tersebut yang kini mendapat 2 juta tontonan itu mengundang pelbagai reaksi daripada netizen yang menegur pemakaian pelakon itu.

Rata-rata netizen menegur pelakon itu supaya tampil lebih sopan serta meminta untuk menjaga auratnya. Malah, ramai yang mendoakan supaya Jann berubah suatu hari nanti.

Namun, seperti sudah dijangka ada netizen meninggalkan komen sindiran meluahkan rasa kasihan dengan skirt yang dipakainya itu seperti sesak nafas.

Sementara itu, semalam Janna dilihat ada memuat naik gambar dengan kapsyen dimana dia memerlukan kata-kata semangat daripada orang ramai untuknya menurnukan berat berat.


Zizi Kirana Nak Berduet Dengan Suami

Hampir lima bulan bergelar isteri kepada Yusuf Bahrin, penyanyi rap Zizi Kirana berkata dia baru mengeahui suaminya itu mempunyai bakat terpendam serta vokal yang agak baik.

Zizi berkata dia menyimpan hasrat untuk berduet dengan suaminya suara hari nanti. Malah, Zizi berkata syaminya sering berkaraoke di rumah.

BACA: Zizi Kirana Muncul Dengan Lagu Rap Versi Muslimah, Gerak Tari Tak Selincah Dulu

“Di rumah kami memang mempunyai set karaoke untuk saya mengasah suara atau melepaskan gian selepas lama tidak mengadakan persembahan secara langsung.

“Tapi hakikatnya macam suami yang selalu berkaraoke pelbagai jenis dendangan terutama lagu popular daripada band dalam dan luar negara. Saya selalunya pandang dari jauh saja sebab rasa seronok tengok dia bersungguh-sungguh menyanyi. Dia ada suara. Mungkin siapa tahu satu hari nanti kami dapat berduet.

“Cuma saya belum lagi buka mulut pasal idea ini. Kalau nak ke arah itu pun mungkin ambil masa sebab genre muzik kami berbeza,” katanya.

Ditanya mengenai single terbarunya berjudul Pijak, Zizi berkata sepatutnya Yusuf turut muncul dalam video muzik tersebut namun belum rezeki untuk muncul berdua.

“Memang patut suami saya tampil dalam MV Pijak ini tetapi bukan rezeki kami untuk muncul berdua. Apa pun selepas kerja penggambaran MV bermula, dia sempat menemani saya.

“Rasa lebih bersemangat apabila suami teman. Dia pun jenis yang bagi kebebasan untuk saya berkarya tetapi sebagai isteri tentu saja saya perlu pandai menjaga batas.

“Yusuf juga antara insan terdekat yang sentiasa berikan semangat terutama ketika saya risau berdepan dengan penerimaan ramai terhadap lagu Pijak,” katanya.


Elizabeth Tan Menangis Berjam-Jam Sebelum Panjat Gunung Kinabalu

Baru-baru ini perkongsian pelakon dan penyanyi Elizabeth Tan menjadi perhatian ramai apabila berjaya menawan puncak Gunung Kinabalu.

Bagaimanapun, Elizabeth atau lebih mesra disapa Lizzy berkata sebelum mendaki gunung tersebut dia menangis berjam-jam kerana takut serta mengakui ianya perkara paling mencabar pernah dilakukannya.

BACA: Ada Lesen Sejak Umur 18 Tahun, Elizabeth Tan Tak Pernah Memandu

Ujar Lizzy lagi, dia fobia dengan gelap, ketinggian namun dia nekad untuk melawan rasa ketakutan itu untuk menawan gunung tertinggi di Pulau Kalimantan, Sabah itu.

“Mendaki Gunung Kinabalu adalah antara perkara paling mencabar yang pernah dilakukan. Namun ianya berbaloi. Saya takut dengan banyak perkara, gelap, ketinggian, bersendirian, dan banyak lagi. Sebelum saya mendaki, saya telah menangis beberapa jam memikirkan perkara itu.

“Tetapi saya memutuskan untuk berdepan dengan tekanan itu dan membuktikan kepada diri bahawa saya lebih kuat daripada yang difikirkan,” katanya.

Dalam pada itu, Lizzy berkata dia mengakui banyak kali berputus asa malah berfikir dia mungkin akan mati ketika mendaki namun dia melawan serta kuatkan hati.

“Banyak kali saya rasa putus asa dan fikir mungkin akan mati di atas namun saya paksa diri sendiri untuk atasinya. Saya rasa kadang-kala saya perlu percaya pada diri sendiri dan walaupun rasa tak mampu, saya pasti boleh.


Emma Maembong Dipuji Layan Anak Maid Macam Keluarga Sendiri

Baru-baru ini pelakon Emma Maembong ada memuat naik video bersama seorang kanak-kanak perempuan dipercayai anak kepada pembandu rumahnya.

Perkongsian Emma itu menjadi perhatian ramai apabila dilihat melayan kanak-kanak itu dengan penuh kasih sayang. Menerusi entri itu, Emma melakukan kejutan buat kanak-kanak itu di sebuah taman permainan ‘indoor’.

BACA: Obses Dengan Anak, Emma Maembong Bawa Syariq Ke Set Penggambaran

Dalam video itu memaparkan Emma menyediakan sepotong kek sebelum ditiup oleh kanak-kanak dipanggil Intan yang teruja menerima hadiah anak patung sempena hari jadinya.

“Selamat hari jadi Intan sayang. Mima (nama panggilan) sangat sayangkan kamu,” tulisnya.

Emma turut memuat naik gambar bersamma kanak-kanak itu yang dilihat saling memegang tangan antara satu sama lain.

Perkongsian Emma itu mendapat pelbagai reaksi daripada netizen yang memuji pelakon itu sentiasa merendah diri kerana melayani anak pembantu rumahnya seperti ahli keluarga sendiri.

Malah, ramai mengatakan pembantu rumahnya bertuah kerana mempunyai majikan yang baik hati seperti Emma serta tidak membezakan layanan.

Emma mendirikan rumah tangga dengan juruterbang, Muhammad Shazli Azhar pada 20 Februari 2020 dan dikurniakan seorang cahaya mata lelaki, Shariq Gabriel kini berusia dua tahun.


Dipuji Seperti Lelaki Korea, Hun Haqeem Buat Peminat Tak Keruan

Baru-baru ini tular video di aplikasi TikTok memaparkan pelakon Hun Haqeem muncul bersama dua wanita korea yang juga personaliti media sosial dikenali sebagai Jade Blimey dan Blimey Dasol.

Melihatkan pada video tersebut, dua wanita itu dilihat terpesona melihat Hun Haqeem di hadapan mereka. Malah, turut dikongsikan video Hun menari bersama mereka.

Video tersebut mendapat pelbagai reaksi daripada netizen yang memuji ketampanan Hun yang dikatakan seperti lelaki Korea.

Malah, ramai peminat yang cemburu kerana mereka di Malaysia pun belum berpeluang bertemu dengan Hun namun mereka yang datang dari Korea sudah bertemu dengan pelakon itu.

Dalam pada itu ada yang mengatakan Hun mungkin ada peluang untuk berlakon di Korea Selatan.  Setakat ini, video tersebut mendapat sebanyak 1.2 juta tontonan.


Pemberian Susu Durian Percuma Ditangguhkan, Ramai Kecewa Belum Sempat Merasa Susu Neelofa

Baru-baru ini, selebriti terkenal Neelofa berkongsikan rezeki dengan memberikan susu durian secara percuma kepada orang ramai.

Berita tersebut diumumkan menerusi Instagram @nilofagroup. Menurut Neelofa, ini adalah kempen terbesar dalam sejarah Nilofa memberikan susu kepada orang ramai secara percuma.

BACA: Kongsi Rezeki, Neelofa Beri Susu Durian Percuma Kepada Orang Ramai

Bagaimanapun, semalam pengambilan susu durian percuma ditunda sementara waktu atas sebab yang tidak dapat dilelakkan seperti keadaan lalu lintas yang tidak terkawal serta mahu memperkasakan lagi prosedur operasi standard (SOP) mereka.

Kata Nilofa lagi, pihaknya akan mengumumkan tarikh dan lokasi baru untuk pemberian percuma susu berkenaan dalam waktu yang terdekat.

Sementara itu, di ruangan komen pengumuman tersebut ramai yang meluahkan rasa kecewa tidak berkesempatan untuk mendapatkan susu berkenaan. Lebih mengejutkan ada yang datang dari jauh namun kecewa apabila pemberian susu tersebut ditunda.

Dalam pada itu, ada beberapa netizen mencadangkan pihak Nilofa turut membuat pemberian susu percuma itu di negeri lain sama.


Zizi Kirana Muncul Dengan Lagu Rap Versi Muslimah, Gerak Tari Tak Selincah Dulu

Selepas dua tahun, akhirnya penyanyi Zizi Kirana muncul dengan buah tangan baru berjudul Pijak.

Pertama kali menyanyikan lagu rap dengan imej berhijab, Zizi akui bimbang dengan penerimaan orang ramai. Bagaimanapun, Zizi berkata orang sekelilingnya sentiasa memberi kata semangat.

“Sejujurnya sebelum dilancarkan saya nervous, saya takut macam mana penerimaan orang di luar, saya terfikir bolehkah mereka terima saya menyanyikan lagu rap.

“Benda ni sentiasa bermain di kepala tapi Alhamdulillah orang sekeliling memberikan kata-kata semangat, jadi saya ikut sajalah. Apabila berpenampilan begini kita pun tahu apa yang perlu dibataskan,” katanya.

Kata Zizi lagi, dia tahu menjaga batas apatah lagi dia sudah berubah imej dan kini status sebagai isteri. Ujarnya lagi, gerak tarinya juga tidak selincah dulu.

Semestinya lagu baharu ini ada cabarannya kerana saya sudah berubah imej dan menjadi isteri orang, kita kena tahu la batasan, di mana pergerakan dan tarian dah tak boleh selincah macam dulu.

“Kami satu pasukan duduk berbincang dan fikirkan apa yang sesuai… kalau bergerak pun sikit-sikit sahaja, yang penting mesej dalam lagu itu sampai kepada pendengar,” katanya.

Dalam pada itu, Zizi gembira apabila orang ramai masih boleh menerima dirinya sebagai penyanyi rap. Malah, MV lagu Pijak tidak menerima kecaman.

“Alhamdulillah tak ada pun komen kecam MV itu, sampaikan admin yang menguruskan YouTube pun terkejut tengok semua tulis komen positif… dia siap mengusik saya katanya boringlah tak ada orang kutuk,” katanya.


Mari Raikan Hari Wanita 2022 Bertemakan ‘Saksama Bersama’ Di KLCC!

Seperti yang anda tahu, Hari Wanita disambut setiap tahun di Malaysia sebagai penghargaan dan pengiktirafan terhadap sumbangan dan jasa wanita yang sangat signifikan dalam pembangunan negara.

Bagi tahun ini, Kementerian Pembangunan Wanita, Keluarga dan Masyarakat (KPWKM) ingin mengumumkan pemilihan ‘Saksama Bersama’ sebagai tema sambutan Hari Wanita 2022 yang akan disambut pada 8 Mac ini.

Kalau anda nak tahu, tema ini dipilih untuk meningkatkan kesedaran dan kefahaman seluruh lapisan masyarakat terhadap kepentingan mencapai kesaksamaan bersama bagi memastikan potensi wanita dapat diupaya dan dioptimumkan demi menyediakan masa depan negara yang mampan. Ia juga selari dengan tema Hari Wanita Antarabangsa iaitu “Gender Equality Today For A Sustainable Tomorrow”.

Tema ini juga disesuaikan dengan konsep Wawasan Kemakmuran Bersama 2030 yang memberi tumpuan kepada pembangunan secara mampan dengan pengagihan ekonomi yang adil, saksama dan inklusif.

Di samping itu, negara kita juga telah mengiktiraf peranan signifikan wanita dalam pelbagai sektor pembangunan negara. Untuk info anda, sumbangan besar wanita yang mewakili 48.62% (15.9 juta wanita – Data pada Suku Keempat Tahun 2021, Jabatan Perangkaan Malaysia, DOSM) populasi Malaysia tidak dapat dinafikan, lebih-lebih lagi wanita merupakan tulang belakang keluarga yang menjadi asas negara.

Berdasarkan Indeks Jurang Gender Malaysia (MGGI) Tahun 2020 daripada DOSM pula, pencapaian wanita amat membanggakan dalam sub-indeks Pencapaian Pendidikan dengan skor 1.059 dan sub-indeks Kesihatan dan Kehidupan yang mencatatkan skor 0.956.

Bagi sub-indeks Peluang dan Penyertaan Ekonomi, Malaysia mempunyai skor 0.738 manakala untuk sub-indeks Kadar Penyertaan Tenaga Buruh (KPTB), skor Malaysia masih rendah iaitu 55.3% pada tahun 2020 jika dibandingkan dengan negara Asia Tenggara lain seperti Singapura (69.7%) dan Thailand (66.8%).

Penguasaan politik mencatat skor terendah iaitu 0.100 yang menunjukkan masih jauh jurang penglibatan wanita dalam bidang politik. (Skor dengan nilai 1.0 atau 100% menunjukkan kesaksamaan antara wanita dan lelaki telah tercapai dalam sub indeks-sub indeks tersebut).

Kalau dilihatkan peratusan yang dilaporkan ini, memang wanita di negara kita ni hebat-hebat belaka. Betul superwoman!

Jadi, bagi menghargai wanita-wanita besi ini, sambutan Hari Wanita 2022 Peringkat Kebangsaan akan diadakan di Kuala Lumpur Convention Centre (KLCC) pada 6 hingga 8 Mac 2022 ini. Waah, boleh sangat lah nak ajak kawan-kawan beramai-ramai datang sini. Oh ya, sambutan ini juga bakal dirasmikan oleh YAB Dato’ Sri Ismail Sabri bin Yaakob, Perdana Menteri Malaysia.

Kalau anda nak tahu, sambutan pada kali ini akan melibatkan aktiviti-aktiviti pameran kerjaya dan peluang perniagaan yang memberi akses kepada wanita menjana pendapatan.

Bukan itu jer, ia juga menjadi pusat setempat yang menggabungkan agensi kerajaan, sektor korporat dan NGO menawarkan perkhidmatan terus kepada rakyat. Wah, menarik ni. Memang kena datang! Yang penting, jangan lupa untuk patuhi SOP okay.

Kementerian Pembangunan Wanita, Keluarga dan Masyarakat turut menyeru agar orang ramai dapat berkunjung ke KLCC bagi menyertai dan memeriahkan sambutan pada kali ini dengan mematuhi SOP yang berkuatkuasa.

Justeru, Kementerian turut menggesa agar semua pihak melaksanakan program-program yang bersesuaian untuk pembangunan wanita sempena Sambutan Hari Wanita 2022 di peringkat masing-masing selari dengan tema “Saksama Bersama”.

Sebelum akhiri artikel ini, jomlah ambil tahu dahulu maksud sebenar logo Hari Wanita tahun ini. Huruf W di awal logo melambangkan perkataan Wanita, dua bar di bahagian tengah dan kanan menunjukkan kesaksamaan (sama tinggi) manakala bar pada sebelah kiri menunjukkan usaha berterusan untuk mencapai kesaksamaan pada akhirnya.

Logo ini menggunakan dua warna iaitu merah dan biru. Merah melambangkan semangat keberanian dan jiwa yang kental manakala biru pula melambangkan kesetiaan dan ketegasaan.

Wow sangat logo kali ini. Okay gais, jumpa di Kuala Lumpur Convention Centre (KLCC) pada 6 hingga 8 Mac 2022 nanti yer!

Kepada yang ingin berkunjung ke Sambutan Hari Wanita 2022, sila daftarkan diri anda pada link berkenaan bagi mendapatkan QR Code kehadiran anda.


Isteri Azmi Saat Masih Emosi, Menangis Dalam Bilik Air Teringatkan Arwah Anak

Meskipun sudah lima bulan pemergian anaknya yang sempat dipinjamkan Tuhan hanya seminggu, vokalis Caliph Buskers, Azmi Saat berkata dia dan isterinya, Nazira Muhammad masih terkenangkan arwah anaknya.

Menurut Azmi, meskipun sudah menerima ketentuan takdir, namun sebagai manusia biasa mereka tidak mampu menahan sedih dan emosi ada kalanya datang.

BACA: Azmi Saat Syukur Isteri Dah Tak Mengigau Teringat Arwah Anak

“Saya paling kasihankan isteri.Ada ketika bila emosi sedih itu datang, tiba-tiba saya dengar dia menangis di bilik air. Tak ada apa yang boleh saya katakan lagi melainkan sabar.

“Sampaikan dia tak boleh dah nak dengar perkataan sabar itu. Tapi saya alan tetap tenangkan dia dan peluk dirinya,” katanya.

Dalam pada itu, Azmi berkata, isterinya akan terkenang arwah anak mereka apabila melihat mana-mana anak kecil di depan mata atau media sosial.

“Dengar suara anak orang pun adakala dia akan sebut, alangkah seronoknya kalau ada anak. Ada terbaca kisah anak orang yang meninggal dunia di Facebook atau di media sosial, dia akan rasa termotivasi sekejap.

“Begitulah keadaan dia. Maklum sajalah, sejak 10 tahun berumah tangga ini, kami jarang ada masalah besar. Kehilangan anak ini adalah yang paling besar ujian kami hadapi,” katanya.

Sementara itu, Azmi berkata dia dan isteri tidak pernah berputus asa untuk terus berusaha mendapatkan cahaya mata serta percaya kepada Allah.

“Saya pun pernah juga tanya isteri jika nak ambil anak angkat. Tapi dia kata belum bersedia. Dia nak cuba juga dapatkan zuriat sendiri.

“Kalau ambil anak angkat, kemudian dikurniakan zuriat sendiri, bimbang tak dapat bahagi kasih sayang dengan sempurna,” katanya.

Terdahulu, pasangan itu menimang cahaya mata lelaki diberi nama Khairul Afnan pada 27 September lalu selepas 10 tahun menanti. Bagaimanapun, selepas seminggu cahaya mata mereka disahkan meninggal dunia akibat kegagalan fungsi otak.


Fouziah Gous Luah Rasa Syukur Berjaya Khatam Al-Quran Lagi

Menerusi perkongsian terbaru, pelakon dan usahawan Datin Fouziah Gous menzahirkan rasa syukur apabila berpeluang khatam Al-Qura sekali lagi buat tahun ini.

Berkongsikan kegembiraan itu buat pengikutnya, Fouziah berkata dia mahu mengabdikan kejayaannya itu sebagai kenangan buat dirinya.

BACA: Fouziah Gous Berjaya Khatam Al-Quran Kali Kedua Di Bulan Ramadan

“Dengan izin ALLAH SWT selesai khatam yang pertama untuk tahun 2022 (simpan untuk kenangan),” tulisnya.

Perkongsiannya itu mendapat pelbagai reaksi daripada pengikutnya yang mengucapkan tahniah di atas kejayaan pelakon itu.

Terdahulu, Fouziah pernah berkongsikan dimana dia berjaya khatam Al-Quran pada hari Nuzul Al-Quran tahun lalu.


Pakai Jeans Koyak Lutut, Netizen Kesiankan Nora Danish

Sejak kebelakangan ini ada sahaja kontroversi terpalit pelakon Nora Danish. Sebelum ini hangat diperkatakan mengenai isu mandi buih, pakai seksi ketika aktiviti mendaki dan dedah bahu.

Baru-baru ini, perkongsian Nora sekali lagi menjadi perhatian ramai apabila memuat naik gambarnya memakai seluar ‘ripped jeans’ mendedahkan lututnya.

Di akhir perkongsian gambar itu, turut tertulis “Saya sangat matang untuk umur saya tetapi saya masih lagi berjiwa remaja!”

Seperti sudah dijangka, perkongsian Nora itu sekali lagi mengundang kecaman ramai yang kurang senang dengan pemakaian pelakon itu.

Diruangan komen, ada netizen berpendapat cara pemakaiannya itu tidak sesuai dengan usianya yang bakal menginjak 40 tahun ditambah pula stautusnya seorang isteri dan ibu.

Dalam pada itu, ada netizen meninggalkan komen sindiran meluahkan rasa kasihan apabila melihat pelakon itu memakai pakaian koyak rabak.

Malah, ada yang memberi teguran kepada pelakon itu supaya takut kepada Allah dan azab neraka serta mengatakan Nora lebih cantik jika menutup aurat. Apa pun kita doakan yang baik-baik sahaja untuk Nora.


Elfira Loy Bakal Timang Anak Perempuan

Bakal menimang cahaya mata kedua tidak lama lagi, pelakon Elfira Loy meluahkan rasa syukur bakal dikurniakan anak perempuan.

Elfira berkata dia sebenarnya sudah reda untuk menerima apa jua jantina anak keduanya itu namun berharap ianya bayi perempuan dan Allah mendengar doanya.

“Sejak Rayyan lahir lagi, saya doa zuriat saya perempuan tapi saya tak tahu Allah nak bagi bila. Jadi, dua tahun saya doa nak perempuan. Masya-Allah, Allah itu sangat baik dengan saya. Allah izinkan. Syukur, syukur alhamdulillah.

“Saya berdebar dan tak bersedia. Saya tahu saya harus terima seadanya jika ia bayi lelaki atau perempuan. Tapi dalam hati, memang saya tak boleh tipu.

“Saya berdoa dapat perempuan. Kalau orang lain tanya memang saya jawab tak kisah mana-mana jantina. Tetapi saya tak boleh sorokkannya daripada rakan terdekat. Mereka mesti tahu saya nak perempuan,” katanya.

Semalam, menerusi Instagram Elfira berkongsikan acara pengumuman jantina anak keduanya itu. Elfira turut memuat naik gambar memaparkan belon berwarna pink menunjukkan bakal menimang anak perempuan.

Dalam pada itu, Elfira berkata dia sebolehnya tidak mahu tahu jantina bayi anak keduanya itu. Malah, dia turut meminta doktor berkongsikan jantina bayinya kepada ahli keluarga dan rakannya.

“Kalau boleh tak nak tahu sampai dia keluar. Pada temujanji seterusnya, terus tanya doktor jantina bayi, tulis atas kertas dan beri kepada keluarga dan rakan-rakan tahu dulu,” katanya.

Elfira mendirikan rumah tangga dengan Khairol Faris Anuar pada 1 Januari 2019. Pasangan itu menimang cahaya mata lelaki, Muhamad Rayyan Khalaf Muhamad Faris kini berusia tiga tahun.


Tak Tolak Jodoh Di Usia 50 Tahun, Mas Idayu Akui Sedang Mengenali Seseorang

Usianya kini sudah mencecah 50 tahun, penyanyi Mas Idayu mendedahkan dia kini sedang mengenali hati budi seseorang dann tidak menolak untuk meneruskan hubungan itu ke fasa lebih serius.

Bagaimanapun, Mas Idayu berkata dia belum bersedia untuk berkongsi mengenai identiti lelaki itu yang juga bekerja dalam industri hiburan.

“Selama lebih 15 tahun hidup sendiri, saya akui terkejut dan tidak menyangka akhirnya pintu hati terbuka untuk mengenali seseorang. Perasaannya ibarat ketika mengenali lelaki pada zaman anak dara. Rasa menggigil nak jawab soalan ini.

“Selama ini saya tutup pintu hati untuk menerima pasangan baru walaupun banyak lelaki cuba mendekati. Pernah juga ada lelaki muda yang cuba untuk rapat tetapi jika saya okey, anak pula sebaliknya.

“Sebenarnya saya selalu berdoa agar dibukakan rezeki jodoh sebab sudah tiba masanya untuk saya ada teman,” katanya.

Dalam pada itu, Mas Idayu tidak menyangka dia dipertemukan dengan seseorang yang bekerja di dalam industri seni. Bagaimanapun, Mas Idayu berkata lelaki tersebut bukan seorang selebriti.

“Saya tak sangka dia hadir dalam hidup saya walhal sebelum ini kami pernah beberapa kali bekerjasama. Tahun lalu ada yang cuba usik saya dengannya, tapi kami mula rapat tahun ini. Apa yang boleh saya katakan dia bukanlah selebriti.

“Kami juga sudah keluar berjumpa beberapa kali dan setakat ini hubungan berjalan dengan baik. Cuma apa yang minta doakan agar yang baik-baik saja, Insya-Allah,” katanya.

Terdahulu, Mas Idayu pernah berkahwin dengan pelakon Aman Graseka namun bercerai pada tahun 2006. Pasangan itu dikurniakan seorang anak perempuan, Nur Dayini Ashiqah yang kini berusia 25 tahun.


Kongsi Rezeki, Neelofa Beri Susu Durian Percuma Kepada Orang Ramai

Meskipun sedang berpantang, selebriti terkenal Neelofa berkongsikan rezeki dengan memberikan susu durian secara percuma kepada orang ramai.

Berita tersebut diumumkan menerusi Instagram @nilofagroup. Menurut Neelofa, ini adalah kempen terbesar dalam sejarah Nilofa memberikan susu kepada orang ramai secara percuma.

BACA: Buka Akaun TikTok, Ibu Neelofa Tak Sangka Berjuta Tengok Video

Pemberian susu durian sudah bermula sejak 2 Mac lalu pada jam 10 pagi hingga 4 petang dan akan berakhir pada hujung bulan ini.

Neelofa turut meningatkan kepada sesiapa yang hadir untuk membawa tenaga yang mencukupi serta kenderaan yang boleh memuatkan jumlah susu yang dimahukan.

Terbaru, menerusi satu perkongsian di Insta Story sebentar tadi, pengambila susu durian percuma ditunda sementara waktu atas sebab yang tidak dapat dilelakkan.

Kata Neelofa lagi, pihaknya akan mengumumkan tarikh dan tempat baru untuk pemberian percuma susu berkenaan secepat mungkin.


Lagu Gatal Janna Nick Viral Sampai Ke Turki

Baru saja melancarkan lagu baru berjudul Gatal, lagi nyanyian Janna Nick bukan sahaja tular di Malaysia malah menjadi perhatian sampai ke luar negara.

Tidak menjangkakan lagu tersebut akan viral, Janna berkata lagu ciptaan vokalis Drama Band, Aepul Roza itu mempunyai kekuatan tersendiri hingga melekat di telinga pendengar.

“Alhamdulillah saya sendiri memang tak jangka lagu itu menjadi viral di TikTok sehingga orang luar negara pun guna lagu tersebut.’

“Bagi saya itulah kekuatan TikTok dan trendings. Selain itu kekuatan pada lagu itu juga. Saya banyak terima komen kata lagu itu berhantu.

“Saya anggap ini rezeki yang menyebelahi saya. Alhamdulillah jadi saya berterima kasih kepada Aepul yang cipta lagu ini,” katanya.

Sebelum ini, Janna ada berkongsikan video tular oleh Asli Guler menggunakan lagu Gatal di akaun TikTok dan mendapat hampir 8 juta tontonan.


Ketua Pengarah Imigresen Tegur Harith Iskander Isu Lawak 2 Kaunter Buka Di KLIA

Baru-baru ini, pelawak Harith Iskander ada memuat naik klip video stand up komedinya membincangkan secara sinis mengenai perbezaan servis lapangan terbang di negara Malaysia dan Singapura.

Harith berkata servis di lapangan terbang Singapura beroperasi penuh meskipun mempunyai 20 kaunter namun di Malaysia mempunyai bilangan kaunter yang sama namun hanya 2 kaunter sahaja dibuka.

Video dikongsikan Harith itu ditegur oleh Ketua Pengarah Jabatan Imigresen Malaysia, Dato’ Sri Khairul Dzaimee Daud di laman Twitter.

Khairul Dzaimee dilihat membalas Tweet Harith itu dengan menulis ‘Misleading’ dimana maklumat diberikan adalah salah.

Terdahulu, perkongsian Harith itu mendapat pelbagai reaksi daripada netizen yang turut menceritakan pengalaman mereka berurusan di kaunter lapangan terbang seluruh Malaysia.

Bagaimanapun, ada yang kurang senang dengan jenaka pelawak itu serta meminta Harith supaya lebih berhati-hati ketika menyampaikan lawak kerana bimbang mencemarkan nama mana-mana pihak.

Sementara itu, ada netizen berkongsikan Singapura berada di belakang Malaysia dalam World’s Best Airport Immigration Service 2021. Menerusi carta tersebut Malaysia berada di kedudukan tempat ke-4 manakala Singapore Changi di kedudukan ke-5.


Mizz Nina, Noh Salleh Ambil Anak Angkat

Hampir 11 tahun mendirikan rumah tangga, pasangan selebriti Mizz Nina dan Noh Salleh mengumumkan mereka mengambil anak angkat.

Berkongsikan berita gembira itu di Instagram lewat malam tadi, Mizz Nina berkata bayi diberi nama Musa itu sudah tiga bulan menjadi sebahagian daripada hidup mereka.

BACA: Mizz Nina Luah Rasa Syukur Rai Ulang Tahun Perkahwinan ke-10

Menurut Nina, jauh perjalanan mereka untuk sampai ke hari ini selepas bertahun menjalani rawatan IUI, IVF, akhirnya mereka dianugerahkan anak kecil itu.

“Saya boleh mengatakan bahawa dia adalah mahram saya sekarang. Perjalanan yang panjang untuk sampai ke tempat kita hari ini, melalui operasi iui, ivf, selama bertahun-tahun, Allah menganugerahkan kita bayi yang manis ini melalui cara lain, dan itu semua sudah pasti.

“Jika Allah menghendakinya untuk anda, tiada apa yang dapat menghalangnya daripada sampai kepada anda dan Hanya Dia yang mengetahui masa yang sesuai untuk segala-galanya jatuh ke tempatnya. Segala ujian dan perjuangan adalah bersebab,” tulisnya.

Kata Mizz Nina lagi, dia mengambil masa setahun untuk bersedia ke arah itu dan suaminya yang memberi idea untuk mengambil anak angkat.

“Saya masih ingat saya mengambil masa lebih setahun untuk membuka diri dan bersedia untuk usaha ini.

“Perjalanan kemanusiaan kami juga membantu saya dalam membuat keputusan ini, banyak bayi dan kanak-kanak di luar sana tanpa seorang atau kedua-dua ibu bapa, atau tempat yang boleh mereka panggil rumah dengan keluarga yang menyayangi mereka,” tulisnya.

Mizz Nina turut menyifatkan Musa adalah hadiah terindah daripada Allah. Ujarnya lagi, ianya cabaran baru bergelar ibu bapa namun mereka bahagia dan bersyukur dengan momen berkenaan.

“Semoga menjadi cahaya bagi ummat, Semoga Allah melindungi keluarga kecil kita di dunia dan akhirat serta mengizinkan kita termasuk orang-orang yang diredhai-Nya Aamiin,” tulisnya.

Perkongsian Mizz Nina itu mendapat pelbagai reaksi daripada rakan artis dan netizen yang turut tumpang gembira serta mengucapkan rasa syukur di atas kehadiran orang baru dalam keluarga pasangan itu.

Mizz Nina mendirikan rumah tangga dengan Noh pada 1 Julai 2011. Sehingga kini, pasangan itu belum dikurniakan cahaya mata lagi. Sebelum ini, Mizz Nina dilaporkan pernah menjalani rawatan kesuburan persenyawaan in-vitro (IVF).


Aeril Zafrel Nak Menangis Wawa Zainal Paksa Potong Rambut

Baru-baru ini, pelakon Wawa Zainal ada berkongsikan video memaparkan suaminya, Aeril Zafrel yang sedang digunting rambutnya.

Menurut Wawa, dia meletakkan syarat supaya suaminya memotong rambut jika mahu membeli sebuah motosikal baru. Kata Wawa lagi, Aeril seperti mahu menangis kerana terpaksa memotong rambut.

BACA: Dua Bulan Haid Tak Henti, Wawa Zainal Buang Alat Cegah Hamil

“Kita hari ini, tengah gunting rambut Aeril. Nak menangis sebab kena potong rambut hari ini. Dia nak beli motorsikal sebenarnya.

“Jadi Wawa cakap dengan dia, kalau nak beli boleh tapi kena potong rambut. Barulah handsome kacak bergaya,” katanya.

Dalam pada itu, Wawa berkata dia rasa serba salah dan bertanyakan kepada pengikutnya adakah dia berdosa memaksa suaminya memotong rambut.

“Berdosakah Wawa paksa suami lepaskan salah satu benda yang paling dia sayang. Korang rasa? Tibe rasa bersalah,” tulisnya.

Perkongsian Wawa menjadi perhatian ramai netizen yang mengatakan Aeril lebih kacak dan kemas apabila berambut pendek.


Tak Kisah Diri Artis, Ayie Floor88 Nak Buka Gerai Tepi Jalan

Kini mengusahakan kedai makan Ayie Elham Cafe bersama isterinya, penyanyi Floor 88, Ayie berkata dia terfikir untuk membuka gerai tepi jalan bagi mengurangkan kos.

Menurut Ayie, dia dan isteri, Nur Natasha Ahmad Nawawi bercadang untuk menjual makanan dari Tawau, Sabah iaitu nasi lalap di sekitar Maxim, Sentul.

BACA: Isteri Mengidam Kuih Raya Tengah Malam, Menggelabah Ayie Floor88 Pergi Cari

“Sekarang saya macam nak merasa berniaga di tepi jalan, buka khemah, sempoi. Berniaga tepi jalan dengan orang ramai jual nasi lalap,” katanya.

Ayei berkata apabila membuka gerai di tepi jalan dia tidak perlu memikirkan kos sewa kedai seperti yang dilakukannya sekarang.

“Hanya buat lesen dan kita pacak khemah tepi jalan. Orang lagi suka. Saya sendiri pun suka beli makanan tepi jalan. Mengapa tidak saya cuba? Kita tak payah nak fikir kita ini artis, orang kenal ke apa sebab sekarang ini semua orang tengah ‘struggle’ tak kisahlah apa kerjaya dia.

“Jadi saya dan isteri ambil pendekatan nak meniaga tepi jalan. Ia memudahkan kerja kita, tak payah fikir kos nak bayar bil elektrik, bil air dan sewa kedai,” katanya.

Memilih lokasi di Maxim Sentul, Ayie berkata banyak gerai dibuka disitu. Ujarnya lagi, panas atau hujan bukan soal utama untuknya mencari rezeki.

“Nasi lalap seperti ayam penyet. Ia sangat popular di Tawau. Bezanya dengan ayam penyet cuma pada sambal dan ayam. Semua orang tengah susah. Kita pun tak terlalu stabil dan tiada untung lebih. Kafe pun baru nak bernafas semula,” katanya.

Terdahulu, Ayie dan isterinya membuka Ayie Elham Cafe pada 2020 di Setapak. Difahamkan, kos pembukaan restoran itu menelan kos kira-kira RM90,000.


Mesra Dengan Hero, Ruhainies Hanya Ikut Skrip

Sebelum ini pernah dikecam kerana terlalu mesra dengan Zul Ariffin, kali ini aksi mesra Ruhainies dengan pelakon Fadlan Hazim pula menjadi bualan.

Menurut Ruhainies, kemesraannya dengan hero dalam drama hanya untuk menghidupkan watak dalam drama. Ujarnya lagi, dia tahu menjaga batas agar tidak berlebihan.

BACA: Zul Ariffin Pegang Muka Ruhainies, Netizen Tanya Kata Dah Tak Nak Sentuh Perempuan?

“Apa yang saya lakukan adalah mengikut kehendak skrip dan pengarah. Itu adalah tugas pelakon. Kalau perlu mesra, saya akan ikut asalkan ia tidak melampaui batasan,” katanya.

Difahamkan sebelum ini, netizen teruja apabila melihat Ruhainies dan Fadlan berbalas komen manjad di Instagram.

Terdahulu, hangat diperkatakan apabila tular video Zul dilihat berbual dengan Ruhainies sebelum pelakon berbadan sasa itu memegang muka dan memusingnya ke arah kamera kemudian berpegangan tangan.


Ardell Aryana Angkut Dua Bot, Redah Banjir Di Pantai Timur

Turun padang bagi membantu mangsa banjir di pantai timur, pelakon Ardell Aryana difahamkan kini berada di Terengganu sebelum meneruskan misi bantuan ke Kelantan pula.

Difahamkan, Ardell turut membawa dua bot gentian kaca serta mengagihkan makanan dan barangan keperluan asas buat mangsa banjir yang terjejas.

BACA: Ardell Aryana Sertai Misi Di Syria, Tinggal Suami & Anak Demi Berjihad

Menurut Ardell bantuan di pantai timur tidak seperti ketika banjir berlaku di Selangor ditambah pula sukar untuk sampaikan bantuan di kawasan kampung.

“Bantuan (banjir) sangat kurang di Pantai Timur tidak seperti di Kuala Lumpur dan Selangor sebelum ini. Kami yang pertama masuk ke kampung ini kata seorang pakcik . Setiap tempat jauh ke dalam.

“Bukan mudah nak sampaikan bantuan ke dalam (kawasan kampung) yang memerlukan sampan sebab di bahagian tengah air masih tinggi paras pinggang.

“35% hasil dana kami dapat beli barang keperluan untuk 120 keluarga di dua kampung. Semoga kita sama-sama bantu mereka. Terus kuat orang pantai timur,” katanya.

Dalam pada itu, Ardell turut berterima kasih buat penduduk kampung yang membantu pasukannya dalam urusan agihan barangan.

Sementara itu, Ardell turut berkongsikan rasa sebak melihat situasi dilalui orang kampung lebih-lebih lagi di kawasan yang sukar dimasuki tanpa menggunakan sampan atau bot.

Malah, Ardell berkongsikan pengalaman bertembung dengan pasukan keselamatan yang sedang menjalankan operasi mencari seorang mangsa banjir yang dipercayai lemas.


“JAIS Baru Nak Ketuk Pintu Sajat Dah Sampai Thailand” – Sajat Hina JAIS Lembab

Meskipun sudah berhijrah ke Australia, namun nama usahawan sensasi, Sajat atau nama sebenarnya Muhammad Sajjad masih lagi menjadi bualan ramai.

Baru-baru ini tular video dikongsikan di aplikasi TikTok apabila Sajat dikatakan menghina Jabatan Agama Islam Selangor (JAIS) dalam video terbarunya.

Menerusi video tersebut, Sajat mengatakan JAIS sebagai lembab kerana lambat mengambil tindakan terhadapnya sehingga dia sempat melarikan diri ke Thailand.

“Sajat lebih pantas daripada JAIS, JAIS lembab. JAIS baru nak ketuk pintu, Sajat dah sampai ke Thailand dah. Kau lambat JAIS, mak dah gerak,” katanya.

Video itu mendapat pelbagai reaksi daripada netizen yang mengecam tindakan Sajat seolah mengejek JAIS serta menyifatkan usahawan itu seperti budak-budak.

Netizen turut mempersoalkan mengapa Sajat bertindak melarikan dan sudah pasti ada melakukan kesalahan kerana berbuat demikian.

Dalam pada itu, ada yang menegur Sajat supaya tidak bercakap besar kerana dia mungkin terlepas daripada JAIS tetapi jangan lupa dengan kuasa Allah.

Baru-baru ini, Sajat memaklumkan bahawa dia sudah menukar jantinanya kepada wanita secara sah di Australia. Sajat berkata dia meraskan seperti dilahirkan semula dan gembira kerana proses menukar status jantina di negara itu mudah dilakukan.


Fattah Amin Dituduh Pemalas Biarkan Fazura Drive Sendiri

Pasangan selebriti Fattah Amin dan Fazura sememangnya sering menjadi perhatian ramai. Ditambah pula dengan cahaya mata comel mereka, ramai yang sentiasa menantikan video atau gambar baru Fatima.

Baru-baru ini, Fazura ada memuat naik video di Instagram dimana Fattah ada bertanyakan soalan yang diterima daripada peminat buat isterinya.

Menurut Fattah ada netizen bertanyakan kenapa Fazura yang selalu dilihat memandu kereta. Menjawab pertanyaan tersebut, Fattah berkata suamminya bukan pemalas.

Sebaliknya, Fazura menjelaskan dia akan pening sekiranya duduk di kerusi penumpang dan lebih selesa jika memandu sendiri.

“Tak.. the reason why Faz suka drive sebab kalau orang lain drive, Faz akan pening. Sebab itu tak ada orang lain drive, saya pun tak ada driver. Memang saya prefer drive sendiri,” katanya.

Dalam video tersebut, Fattah sempat bertanyakan soalan daripada netizen yang ingin mengetahui tentang ciri-ciri lelaki buat anak perempuan mereka.

“Semestinya nak yang terbaik untuk anak. Boyfriend Fatima nanti seorang protective, menyayangi Fatima seadanya bukan sebab apa-apa pun dan beriman,” katanya.

Fattah dan Fazura mendirikan rumah tangga pada 27 November 2017. Pasangan itu dikurniakan cahaya mata perempuan pada 2 Oktober 2020.


Dituduh Psiko & Meroyan, Iqram Dinzly Menangis Teresak-Esak

Sejak semalam hangat diperkatakan apabila pelakon Mona Allen yang meluahkan rasa marah apabila dicekik terlalu kuat oleh rakan gandingannya, Iqram Dinzly ketika melakonkan babak aksi.

Bagaimanapun, Iqram dilihat ada memuat naik video di Insta Story miliknya meluahkan rasa tertekan dipercayai berhubung isu berkenaan.

Menerusi video tersebut, pelakon berusia 41 tahun itu menangis teresak-esak serta menyifatkan apa yang berlaku adalah dugaan berat buatnya.

Malah, Iqram turut memerlukan kehadiran bapanya, Allahyarham Muhammad Saipuddin yang telah meninggal dunia lima tahun lalu.

“Stress dowh setiap hari aku nak mulakan kebaikan pasti ada ujian dugaan yang aku rasa terlalu beban untuk aku tempuhi. Papa I need you!

“Ya Allah, kenapa Kau selalu biarkan diri ini selalu dalam tergantung sepi. Rasa macam nak tergantung dengan tali. Allahuakbar,” tulisnya.

Dalam pada itu, Iqram turut berkongsikan beberapa paparan skrin daripada portal mengenai isu berkenaan. Iqram turut berkata dia reda di atas apa yang berlaku.

Terdahulu, tular video babak Iqram mencekik Mona menerusi drama Hati Yang Dikhianati. Mona berkata Iqram tetap mengulangi perbuatannya itu walaupun sudah beberapa kali ditegur.

“Bila orang suruh berlakon, berlakon je lah. Tak payah buat betul-betul. Method sangat. Lepas ni jangan harap nak ada babak bersama.

“Kau punya meroyan sama macam dalam live. Ingatkan dah tak psiko, rupanya memang sejak azali. Bukan sekali dua babak dia cekik saya. Setiap kali mesti sakit. Dah cakap elok-elok tak mahu dengar,” tulis Mona.


Nur Khawla Soleha Nama Anak Ernie Zakri, Syamel

Selepas tujuh hari menimang cahaya mata sulung, pasangan selebriti Ernie Zakri dan Syamel mengumumkan nama anak perempuan mereka, Nur Khawla Soleha.

Perkara itu diumumkan oleh Ernie menerusi Instagram miliknya semalam. Menerusi entri itu, Ernie turut mendoakan Khawla menjadi anak yang solehah. Dalam posting tersebut, Ernie berkongsikan gambar memaparkan genggaman tangan mereka bertiga.

“Assalamualaikum. Welcome to the world, Nur Khawla Soleha. Semoga menjadi anak solehah daddy dan ibu, membesar dengan penuh keberkatan dan rahmat Allah SWT. Panggil saya Khawla,” tulisnya.

Perkongsian Ernie mendapat pelbagai reaksi daripada netizen yang memuji pemilihan nama berkenaan yang cukup indah.

Dalam pada itu, ada netizen berkongsikan sejarah sebalik nama Khawla merupakan seorang srikandi yang hebat dan kisahnya tercatat di dalam Al-Quran.

Ernie selamat melahirkan cahaya mata sulung di sebuah pusat perubatan Kuala Lumpur pada 22 Februari lalu.


Ditanya Bila Nak Dedah Wajah Bilal, PU Riz Jawab Dengan Hadis

Hampir sebulan menimang cahaya mata sulung pada 29 Januari lalu, pasti ramai tidak sabar melihat wajah anak Neelofa dan PU Riz yang diberi nama Muhammad Bilal.

Menjadi salah seorang tetamu jemputan progam MeleTOP semalam, pendakwah bebas PU Riz ditanya Elly Mazlein selaku pengacara bilakah pasangan itu akan mendedahkan wajah anak sulung merek, Muhammad Bilal.

BACA: “Keluarga Terdekat Pun Tiada Gambar Bilal, Mereka Minta Pun Kami Tak Bagi”

Haris berkata dia dan isterinya, Neelofa tidak mempunyai masalah untuk berkongsikan wajah anak mereka ataupun menyembunyikan wajah anak sebaliknya berjaga-jaga dengan penyakit ain..

“Sebenarnya tak ada masalah nak tunjuk anak, tapi kami khuatir. Saya jawab dengan hadis yang menyentuh tentang melihat benda yang menakjubkan tetapi tidak menyebut nama dan memuji ciptaan Allah.

“Saya khuatir berapa ramai orang yang tengok (anak kami) tapi terlepas tak sebut nama Allah. Ramai yang tengok, saya takut. Saya baru tahu, bila anak sakit, bapa boleh jadi mental tau,” katanya.

Terdahulu, ibu Neelofa iaitu Datin Noor Kartini Noor Mohamed berkata dia menyerahkan keputusan kepada anaknya untuk berkongsikan gambar cucunya kepada umum.


Zara Zya Beli Kereta Porsche Harga RM400,000

Baru-baru ini perkongsian Zara Zya di Insta Story menjadi perhatian ramai apabila seorang individu dikenali sebagai Anwar Shah berkongsi kegembiraan pelakon itu membeli kereta jenama mewah, Porsche.

Memetik mStar Online, Zara berkata impiannya untuk memiliki kereta idaman jenis Porsche 718 Boxster akhirnya tercapai.

Menurut Zara, dia mengumpul duit lebih setahun untuk membeli kereta mewah berharga kira-kira RM400,000. Ujarnya lagi, dia juga perlu bersiap sedia untuk kos servis kereta berkenaan.

“Syukur dan gembira dapat memiliki kereta ini. Saya pilih kereta ia lain daripada yang lain. Saya seorang yang akan meletakkan sasaran yang dimahukan dan sejak setahun lalu saya kumpul duit untuk memiliki kereta idaman ini.

“Kumpul duit pun harus fikir soal ke depan, kerana kereta begini perlukan maintainance yang tinggi. Perlu siap sedia untuk kos servis dan sebagainya,” katanya.

Dalam pada itu, Zaya sedar ada pihak yang kurang senang melihatnya membeli kereta mewah tersebut. Namun baginya ia adalah penghargaan buat diri sendiri selepas penat bekerja.

“Terpulang kepada mereka yang melihat untuk bercakap apa sekali pun. Tak kira apa saya buat, orang akan bercakap juga.

“Ini adalah hasil titik peluh sendiri. Satu pencapaian juga buat saya kerana boleh memiliki kereta sebegini,” katanya.

Sementara itu, Zara berkata dia tidak berniat riyak apabila berkongsikan kegembiraannya di medoa sosial sebaliknya mahu mengabdikan kenangan manis dalam hidupnya.

“Bukan saya beli cash pun. Jadi tak perlulah cakap saya belanja besar untuk memiliki kereta ini. Saya juga tak faham kenapa ia jadi isu apabila dikongsi di media sosial.

“Seperti yang saya katakan ini adalah satu pencapaian dalam hidup saya, jadi kenapa tidak kongsikan di media sosial,” katanya.


Enam Unit Pesawat MD530G Selamat Tiba Di Pelabuhan Klang

Enam helikopter MD530G selamat tiba di Pelabuhan Klang pada 21 Februari lalu, pada jam 3 pagi selepas melalui tempoh pelayaran panjang selama 31 hari bermula dari Pelabuhan Oakland, Amerika Syarikat pada 20 Januari lalu.

Perkara berkenaan diumumkan Panglima Tentera Darat, Jeneral Tan Sri Dato’ Seri Zamrose bin Mohd Zain kepada pihak media ketika menghadiri Majlis Ketibaan Pesawat MD 530G di salah sebuah hangar di Lapangan Terbang Subang pada 28 Feb 22.

Pesawat MD530G dibekalkan oleh Syarikat Halaman Optima Sdn Bhd melalui Syarikat Destini Prima Sdn Bhd dan adalah buatan Amerika Syarikat serta dibina oleh MD Helicopter inc (MDHI).

Selain dari membekal enam helikopter, kontrak perolehan ini juga merangkumi program latihan untuk juruterbang dan juruteknik Pasukan Udara Tentera Darat (PUTD).

Jadi, bagi peningkatan kompetensi dan latihan, seramai lapan juruterbang dan sembilan juruteknik menghadiri program latihan tersebut di Mesa, Arizona, Amerika Syarikat selama 43 hari bermula 26 April hingga 11 Jun 2021.

Pemeriksaan Kefungsian dan Keupayaan Pesawat

Demi menentukan kualiti pesawat ini menepati spesifikasi TD, satu tim pemeriksaan Pre-Delivery Inspection (PDI), telah ditubuhkan pada 21 Julai lalu dan telah diatur gerak ke premis MDHI untuk melaksanakan pemeriksaan terhadap pesawat yang bermula pada 6 Disember hingga 21 Disember 2021.
Ini merangkumi pemeriksaan fizikal pesawat, pemeriksaan kefungsian/ keupayaan pesawat, pemeriksaan fizikal alat ganti, pemeriksaan Flight Training Device (FTD) (Simulator) dan pemeriksaan fizikal persenjataan.

Pada ketika ini, pesawat itu sedang melalui pemeriksaan oleh Director General Technical Airworthiness (DGTA) yang dijangka berjalan selama enam hari sehingga 2 Mac 2022.
Seterusnya, enam helikopter ini akan melalui proses penerimaan akhir oleh TD. Satu tim pemeriksa yang dikendali sebagai Tim Final Acceptance Test (FAT) telah ditubuhkan dan akan dipertanggungjawabkan untuk memeriksa pesawat ini secara terperinci.

Proses FAT ini dijadualkan bermula 3 Mac hingga 27 Mac 2022.
Sejurus tim Fat mengesahkan enam helikopter ini lulus pemeriksaan akhir, sijil pemeriksaan akhir akan dikeluarkan dan ditandatangani oleh wakil syarikat bersama tim FAT dan ini menandakan kesemua helikopter menjadi hak milik Tentera Darat Malaysia secara rasminya.
Meningkatkan Kesiagaan dan Keupayaan TD

Peningkatan dari segi kesiagaan dan keupayaan TD tetap menjadi agenda utama kerana TD perlu mempunyai aset yang lengkap dalam melaksanakan tugas utama mempertahankan kedaulatan negara.
Peranan utama helikopter ini adalah sebagai pesawat tempur ringan dan dilengkapi dengan kuasa tembakan (Firepower) jenis gatling gun 7.62mm, heavy machine gun 12.7mm dan rocket launcher 70mm.
Keupayaan kuasa tembakan yang dimiliki oleh pesawat ini mampu menggempur kenderaan perisai ringan dan trup infantri pada jarak 500 meter hingga tujuh kilometer. Ketangkasan (agility) helikopter ini juga membolehkannya melaksanakan tugas tinjauan udara.
Demi mendukung tonggak pertama TD, iaitu kelangsungan misi dan kesiagaan, helikopter ini akan diatur gerakkan untuk membantu ketumbukan tempur TD yang lain di Semenanjung Malaysia dan juga di Sabah dan Sarawak.
Komitmen

Pada masa sama, TD bakal meraikan Hari Tentera Darat pada 1 Mac dengan tema tahun ini memfokuskan kepada kebajikan dan kesejahteraan keluarga TD, iaitu “Kesejahteraan Keluarga TD Diutamakan, Kedaulatan Negara Terjamin”.
Justeru, tumpuan serta fokus kepada perkara lain seperti peningkatan dari segi kesiagaan dan keupayaan TD tetap menjadi agenda utama kerana ia saling berkait dan melengkapi antara satu sama lain.
Diharapkan, seluruh warga TD dapat terus komited dalam merealisasikan setiap perkara yang terkandung di dalam Lima Tonggak Perintah Ulung Panglima Tentera Darat demi mencapai misi dan visi yang ditetapkan.


Tayang ‘6 Pack’, Asad Motawh Buat Peminat Tak Keruan

Baru-baru ini, perkongsian penyanyi Asad Motawh menjadi perhatian ramai apabila memuat naik beberapa keping gambar memaparkan bahagian abdomennya atau ‘six pack’.

Menerusi entri tersebut, penyanyi itu turut menulis kapsyen ringas iaitu “1980’s nightmare wonder’s China Town”.

Sebelum ini, Asad ada memuat naik video transformasi badannya dua tahun lalu dan kini. Dapat dilihat sebelum ini Asad dilihat kurus dan kini lebih sasa.

Seperti sudah dijangka, perkongsiannya itu membuatkan ramai peminat terutama golongan gadis tidak keruan melihat badannya yang dilihat semakin sasa.

Ramai yang memuji ketampanan penyanyi itu yang dilihat semakin matang dan ada juga yang mengatakan mereka akan menjadikan gambar itu sebagai wallpaper telefon mereka.


Tular Video Bidadari Cantik Jual Pau, Rupanya Penyanyi Bienda

Baru-baru ini tular video di media sosial memaparkan wanita sedang menjual pau kepada seorang pelanggan lelaki di sebuah gerai di tepi jalan menjadi perhatian netizen.

Rupanya wanita tersebut adalah penyanyi Bienda yang kini menjalankan perniagaan pau di Jalan Kuching, Kuala Lumpur. Susulan video tular itu, penyanyi Bienda berkata ramai pihak menghubunginya kerana menyangka dia berdepan kesukaran hidup.p-0tyoSD

Memetik mStar Online, Bienda berkata dia hanya mahu mencuba sesuatu yang baru. Ujarnya, perniagaan tersebut adalah milik suaminya.

“Betul memang ramai yang menghubungi bertanyakan adakah sekarang saya hidup susah kerana berniaga pau di tepi jalan?

“Hidup saya masih seperti biasa lagi. Hanya mahu mencuba satu pengalaman baru dalam berniaga. Sebenarnya ini adalah perniagaan milik suami dan saya seronok menolong.

“Bukan hanya untuk diri sendiri malah saya juga dapat membantu peniaga kecil lain apabila mempromosikan perniagaan mereka,” katanya.

Support kak Cik ni & link below https://m.facebook.com/papapauJK/ owner nama Bienda Lavienda. #pau #fyp #jalankuching

? original sound – Nazim (Jim) Hilmi – Nazim (Jim) Hilmi

Dalam pada itu, Bienda berkata dia tidak menyangka perniagaan yang diusahakan sejak Disember tahun lalu mendapat sambutan, malah ada peminat yang jauh sanggup datang membeli.

“Tak sangka pula jualan pau ini sudah menjadi bualan ramai. Sebagai seorang selebriti ini adalah kelebihan yang boleh saya gunakan untuk tujuan promosi.

“Selain itu saya galakkan peminat yang berada di luar Kuala Lumpu untuk mencari rangkaian jenama pau ini di kawasan berhampiran mereka,” katanya.

Untuk rekod, Bienda mendirikan rumah tangga dengan Kamarul Zariman Abd Rahman pada Oktober 2008 dan dikurniakan dua cahaya mata iaitu Lavienda Namiraz dan Laxiendra Namiraz.


Mona Allen Berang Kena Cekik Betul-Betul Dengan Iqram Dinzly

Sejak semalam hangat diperkatakan mengenai perkongsikan pelakon Mona Allen yang meluahkan rasa marah apabila dicekik terlalu kuat oleh rakan gandingannya, Iqram Dinzly ketika melakonkan babak aksi.

Menerusi perkongsian di Insta Story, Mona berkata Iqram tetap mengulangi perbuatannya itu walaupun sudah beberapa kali ditegur.

BACA: Tiga Tahun Kahwin, Mona Allen & Pekin Jalani Rawatan Kesuburan

“Bila orang suruh berlakon, berlakon je lah. Tak payah buat betul-betul. Method sangat. Lepas ni jangan harap nak ada babak bersama.

“Kau punya meroyan sama macam dalam live. Ingatkan dah tak psiko, rupanya memang sejak azali. Bukan sekali dua babak dia cekik saya. Setiap kali mesti sakit. Dah cakap elok-elok tak mahu dengar,” tulisnya.

Terdahulu, babak Iqram mencekik Mona menerusi drama Hati Yang Dikhianati turut dikongsikan pelakon Mia Nasir di Instagram.

Sementara itu, Iqram yang dihubungi mStar enggan mengulas lanjut mengenai perkara itu demi menghabiskan penggambaran secepat mungkin.

“Saya tak mahu komen dulu hal ni sebab tinggal beberapa babak sahaja. Risau nanti keruhkan keadaan,” katanya.


Obses Dengan Isteri, Yonnyboii Kata Tak Salah Pun

Hampir tiga bulan mendirikan rumah tangga, penyanyi rap Yonnyboii berkata kehidupannya kini lebih teratur berkat bantuan isterinya, Nik Nazira Narriman.

Memetik Harian Metro, Yonny berkata kerjanya kini bertambah baik dan rezekinya melimpah ruah selepas berkahwin.

“Selepas berumah tangga, rezeki datang bertimbun-timbun. Dari sudut kerjaya, pendapatan juga semakin bertambah.

“Dari sudut kehidupan, saya rasa gembira kerana ada orang yang bantu terutama dari segi pengurusan jadual dan sebagainya sebab saya memang jenis pelupa,” katanya.

Yonny turut berkongsikan isterinya sering menjadi penenangnya setiap kali berdepan serangan ‘anxiety’ dan pujukan isterinya itu sentiasa menenangkannya.

“Sebelum ini, berlaku kesukaran apabila saya berdepan serangan ‘anxiety’. Sekarang, apabila sudah ada isteri, dia menjadi orang yang sentiasa mengingat dan menenangkan saya.

“Nasihatnya adalah supaya saya bernafas dengan tenang, pandang muka dia dan dia akan beritahu saya bahawa semuanya okay. Dia selalu berpesan kepada saya supaya tidak terlalu banyak berfikir. Pujukannya memang berkesan untuk menenangkan saya,” katanya.

Ditanya mengenai dirinya yang dilabel obses dengan isterinya, Yonny berkata ia bukan satu kesalahan apatah lagi itu adalah isterinya sendiri.

“Saya rasa okay saja dan tak jadi masalah pun sebab itu isteri saya sendiri,” katanya.

Yonny dan Nazira selamat mendirikan rumah tangga pada 20 November lalu di Duchess Place, Ampang selepas sebulan mengikat tali pertunangan.


Netizen Tuduh Nafiez Zaidi, Kekasih Tinggal Sebilik Di Pulau Perhentian

Baru-baru ini, laporan memberitahu pelakon Fify Azmi dan Nafiez Zaidi antara pelancong yang terperangkap di Pulau Perhentian, Besut, Terengganu selepas memasuki tempat peranginan itu sejak 24 Februari lalu berikutan ombak kuat.

Bagaimanapun, ada netizen menuduh mereka melakukan perkara tidak elok apabila berkunjung ke pulau itu. Menurut, Nafiez berkata dia sudah menjangkakan kecaman tersebut apabila ada yang menuduh mereka tinggal sebilik.

“Ditambah kami adalah pasangan kekasih dan ia makin menguatkan dakwaan itu. Bagaimanapun, kami ke sana atas undangan kerja dan bukannya suka-suka.

“Betul, perkara ini akan timbulkan fitnah apabila kami buat hantaran begitu di media sosial. Namun, kami cuma nak kongsi keadaan sebenar yang berlaku ketika di sana,” katanya.

Kata Nafiez lagi, netizen boleh menuduh apa sahaja kerana mereka tidak nampak apa yang berlaku di sana. Ujarnya, mereka tidak melakukan sesuatu di luar batas seperti yang didakwa.

“Tak hairanlah mereka akan tuduh kami buat benda tak elok. Alhamdulillah, kami jaga kelakuan dan jaga batasan sebagai umat Islam. Lagipun ia bukan di luar negara. Semua yang bekerja di resort itu adalah orang Islam. Takkanlah kami nak pergi duduk berdua-duaan begitu.

“Kami pun datang dalam bot yang sama dengan keluarga Melayu dan mereka pun kenal kami. Biarlah netizen nak cakap apapun. Yang penting hanya kami berdua tahu perkara sebenar. Keluarga kami pun tahu kami ada di sana,” katanya.

Sementara itu, Nafiez memaklumkan mereka berjaya berjaya keluar dari pulau itu pada jam 10 pagi kelmarin dengan bot yang disediakan.


Peminat Doakan Zizan Razak & Daiyan Trisha Berjodohan

Usia sudah menginjak 38 tahun, sudah pasti Zizan Razak sering diajukan soalan tentang jodoh dan ramai tertanya-tanya bilakah pelawak itu akan menamatkan zaman bujangnya.

Baru-baru ini, Zizan ada memuat naik gambar bersama Daiyan Trisha yang digandingkan dalam sebuah telefilem berjudul Rompak.

A post shared by Z I Z A N R A Z A K (@zizanrazak869)

Menerusi perkongsian itu, Daiyan dilihat manis bertudung. Malah, Daiyan juga dilihat datang ke restoran makanan Korea yang diusahakan oleh Zizan.

Melihatkan gambar tersebut, rakan artis dan netizen mengusik pasangan berkenaan apatah lagi kapsyen Zizan berbunyi lucu dan ‘berbunga’.

Tidak kurang juga, rakan artis dan netizen turut meresuti jika Zizan dan Daiyan menjalin hubungan serta mendoakan ada jodoh diantara mereka.

Terdahulu, Zizan pernah menjalin hubungan cinta dengan pelakon Juliana Evans dan juga Emma Maembong namun terputus di tengah jalan. Malah, Mira Filzah juga tidak terlepas dari kontroversi percintaan bersama pelawak itu.


Beri Amaran Kepada Kaki Sondol, Netizen Tanya Isteri Shuk Perli Siapa?

Sejak kebelakangan ini, penampilan isteri pelawak sensasi, Shuk Sahar iaitu Rossa Serra menjadi perhatian ramai apabila dilihat tampil langsing.

Malah, ada netizen mengatakan menangis Shuk apabila melihat Rossa sekarang kerana semakin cantik dan maju kehadapan.

BACA: Rossa Dipuji Semakin Kurus & Menawan, Netizen Kata Menangis Shuk Tengok

Baru-baru ini, Rossa dilihat ada memuat naik video gurauan memberi amaran kepada kaki sondol di luar sana sambil memegang penyembur nyamuk.

Rossa turut berseloroh dengan menyertakan kapsyen mengatakan dia mewakili persatuan isteri-isteri yang teraniaya.

Perkongsian Rossa itu mendapat pebagai reaksi daripada netizen yang menyokong tindakan wanita itu untuk menyembur pembunuh nyamuk ke muka perampas sebagai pengajaran.

Lebih lucu, ada yang mengatakan jangan gunakan penyembur nyamuk, sebaliknya mengganyang kaki sondol dengan cili api.

Awal November tahun lalu, Serra mendedahkan sudah sebulan tidak tinggal sebumbung dengan suaminya dan kini dalam proses untuk failkan cerai selepas lima tahun berdepan konflik rumah tangga.


“Dulu Nak Tidur Pun Tak Boleh, Gaji Puluhan Ribu Pun Rasa Tak Cukup-Cukup”

Kini sudah berhijrah kearah lebih baik dan mula menyertai jemaah tabligh sejak beberapa tahun lalu, Faizal Ismail beralih tumpuan mendalami bidang keagamaan dan kerohanian.

Pengacara dan bekas penyampai radio itu berkata, dia kini lebih tenang dan menghargai nikmat yang dikurniakan oleh Allah meskipun dilihat tidak sekaya dahulu.

“Terus-terang, saya sekarang hanya menjana pendapatan melalui undangan forum di surau dan masjid. Ia sebuah fasa yang berbeza, tak macam dulu yang menyaksikan saya terarah pada bidang hiburan sebagaimana yang orang tahu.

“Tapi, saya tetap bersyukur dan tak lagi ‘meminta-minta’ peluang ‘job’ macam dulu. Demi kekalkan istiqamah dengan Allah SWT saya fokus undangan sebagai moderator forum dan tetamu jemputan. Dulu, gaji puluhan ribu pun rasa tak cukup-cukup.

“Malah, nak pakai kereta apa, saya dapat saja.Memang daripada segi wang tunai tak banyak macam dulu, tapi rezeki saya sekarang tak putus. Sedikit tapi berterusan. Daripada situ, saya dah tak meminta-minta,” katanya.

Dalam pada itu, Faizal mengakui sebelum ini dia terlalu mengejar kemewahan dunia sehingga tercicir dalam hubungannya dengan Allah. Ujarnya lagi, dia turut berdepan masalah sukar tidur dan rasa tidak tenteram berbulan lamanya sehingga pernah bertemu dengan pengamal perubatan.

“Bayangkan keperluan hidup saya seisi keluarga secara bulanan cecah belasan ribu. Sebulan saya kena jana pendapatan sekurang-kurang RM12,000 hingga ke RM14,000.

“Saya pernah memiliki sampai dua, tiga buah rumah. Tapi bila nak tidur tak boleh pejamkan mata, doktor juga sahkan tiada masalah dalam darah atau jantung.

“Ustaz-ustaz yang merawat berkata ada sesuatu yang mengganggu, saya pun tak nak ulas lebih mengenai hal itu. Simpan sendiri saja,” katanya.

Sementara itu, Faizal meluahkan rasa syukur perbuhanannya dalam mencari ilmu agama mendapat sokongan isteri dan anak-anak. Malah, keluarganya turut mengikut jejak langkahnya untuk mendalami agama.

“Awalnya dulu, isteri ada juga mempersoalkan perubahan pada diri saya. Hari-hari menghadap saya tanya itu ini. Tapi lepas dia perhatikan perubahan saya, keluar bersama jemaah tabligh,dia sejuk hati dan anggap ia adalah perubahan positif.

“Paling bernilai, isteri dan anak-anak turut mengikut jejak langkah saya mendalami agama. Ustaz pernah beritahu bukan mudah untuk saya terbang dengan dua sayap. Anak-anak saya pula sekarang hari-hari pergi ke surau selain mereka dah boleh hafal surah-surah al-Quran,” katanya.


Buka Akaun TikTok, Ibu Neelofa Tak Sangka Berjuta Tengok Video

Kini mempunyai akaun TikTok, ibu selebriti terkenal Neelofa iaitu Datin Noor Kartini berkata dia membuka platform media sosial itu sebagai langkah memajukan lagi jenama perniagaannya.

Menurut Kartini, aplikasi interaksi dan hiburan itu baginya turut mempunyai kepentingan terutama bagi seorang usahawan seperti dirinya seiring dengan perkembangan zaman.

BACA: “Keluarga Terdekat Pun Tiada Gambar Bilal, Mereka Minta Pun Kami Tak Bagi”

“Kalau dahulu, saya yang dah lama dalam bidang perniagaan ini pernah dengar ramai yang terarah pada platform media sosial Facebook untuk mempromosikan perniagaan mereka.Tapi, sampai ke hari ini, saya tak pandai sangat pun guna akaun Facebook itu.

“BIla dengar TikTok pula, saya rasa mengapa tidak cuba. Tak nak juga jadi orang yang lambat. Nak cepat-cepat cuba untuk tengok keberkesanannya dalam aspek perniagaan,” katanya.

Kartini berkata dia tidak menyangka percubaannya menggunakan platform berkenaan mampu menarik ramai pengikut sehingga videonya mendapat berjuta tontonan.

“Tak pernah jangka juga ya, sampai berjuta-juta orang tengok satu video yang kita muat naik,”katanya.

Ditanya sama ada dia perlu membuat gimik berbeza atau kelihatan tidak cerdik untuk meraih perhatian ramai, Kartini menolak untuk melakukan perkara sedemikian.

“Lebih baik kita manfaat pada jalan yang baik, untuk berniaga misalnya. Tak perlu berjogetlah! Lagipun saya tahu, nanti akan dikecam orang pula.

“Tapi kalau cakap pasal kecam, benda begitu tak boleh lari, sekali pun kalau apa yang kita lakukan itu tidaklah melampaui batas. Terpulanglah orang nak cakap apa, yang penting nawaitu kita itu apa,” katanya.

Setakat ini, akaun TikTok Kartini mempunyai seramai 68,300 pengikut dan memiliki 82 buah video yang dimuat naik.


“Saya Tak Rasa Mimi Lana Akan Pilih Orang Rendah, Gemuk Macam Saya”

Pasti ramai tahu, selepas bergelar penyanyi, usahawan sensasi, Iqbal Zulkefli kini menjadi pelakon pula bergandingan dengan Zul Ariffin dan Mimi Lana.

Baru-baru ini, Iqbal ada berkongsikan pautan Ask Me A di Insta Story pendapat kepada umum selepas diminta untuk berkahwin dengan Mimi Lana.

BACA: Iqbal Tak Sabar Nak Tengok Drama DSV Dengan PA Baru

Menerusi perkongsian itu, Iqbal suka dapat mengenali Mimi disebabkan latar belakangnya yang bersahaja dan seorang yang merendah hati.

Menurut Iqbal, pelakon tinggi lampai itu juga seorang yang pandai memasak dan dididik cara kampung. Namun Iqbal berkata Mimi tidak akan memilihnya dirinya yang mempunyai kekurangan.

Dalam pada itu, Iqbal turut bertanyakan bukankah Mimi sudah berpunya kerana dia tidak mahu bertanyakan perkara itu kepada Mimi.

Terdahulu, nama Iqbal menjadi bualan ramai apabila mengumumkan mahu mendirikan rumah tangga dengan usahawan kosmetik, Datuk Seri Vida namun hasrat mereka itu tidak kesampaian.


Ina Naim Main Boling, Netizen Pelik Macam Mana Boleh Lepas Kalau Tak Vaksin?

Nampaknya ramai yang teruja apabila isteri kepada penyanyi nasyid, Suhaimi Saad iaitu Ina Naim kembali aktif di media sosial apabila membuka akaun TikTok.

Baru seminggu membuka akaun tersebut, apa yang menjadi perhatian ramai apabila Ina memuat naik video sedang bermain boling. Menerusi video tersebut, Ina dilihat berbaju kurung menunjukkan aksinya membaling bola ke arah ten-pin boling.

BACA: 15 Tahun Kahwin, Suhaimi Saad Sentiasa Angau Dengan Ina Naim

Perkongsian video itu mendapat pelbagai reaksi daripada netizen yang melihat kehidupan penyanyi itu dilihat sentiasa bahagia.

Malah, ada yang mengatakan meskipun suaminya sering dikecam, namun ibu kepada empat cahaya mata itu tetap tenang dan tabah.

Namun, video tersebut menimbulkan tanda tanya netizen yang mempersoalkan sama ada Ina sudah menerima vaksin Covid-19 kerana boleh masuk ke premis berkenaan.

Diruangan komen, Ina dilihat ada membalas komen daripada netizen berkenaan dengan mengatanya semua dengan izin Allah.

Bagaimanapun, ada yang mengatakan tindakan mereka itu tidak membahayakan orang sekeliling sebaliknya mereka yang terdedah dengan risiko virus berkenaan kerana menolak vaksin.

Terdahulu, Suhaimi terpalit dengan kontorversi menolak vaksin serta pernah membuang ubat hospital. Malah, Suhaimi juga mempunyai alasan tersendiri sebab mengapa dia memilih untuk tidak menghantar anak ke sekolah.


Jual Semua Aset, Safiey Ilias Nak Pindah & Mulakan Hidup Baru Di Thailand?

Lama tak dengar cerita tentang Safiey Ilias, terbaru pengasas kosmetik didakwa bakal berhijrah dan memulakan kehidupan baru di Bangkok, Thailand.

Memetik laporan Harian Metro, dakwaan itu timbul susulan tindakan Safiey menjual semua aset dimiliki membabitkan rumah, isi rumah dan kereta mewah miliknya.

BACA: Lepas Jual Rumah, Safiey Ilias Nak Jual Kereta Mustang RM270,000

Usahawan berusia 26 tahun itu berkata itu antara perancangan yang sudah diatur serta ianya pilihan terakhir untuk kehidupan yang lebih baik.

“Macam dikatakan sebelum ini, saya mahu menjual semua aset adalah untuk memulakan sesuatu yang baharu. Saya ingin bermula semula dari bawah. Tidak kisahlah orang nak kata apa sekalipun.

“Soal dikatakan bakal berhijrah ke Bangkok, bagi saya ini adalah pilihan dan dirasakan terbaik. Kita tidak tahu mungkin rezeki saya di sana pula. Lagi pula tidak salah untuk kita mencuba sesuatu yang baharu,” katanya.

Dalam pada itu, Safiey turut meluahkan rasa terharu kerana masih mendapat sokongan daripada netizen supaya dia bangkit semula.

“Terharu sangat. Semoga asbab dahulu Allah bagi peluang sekali lagi untuk saya berniaga dan bangkit semula. Dulu saya tak sedar sangat perkara ini. Tapi bila dalam situasi sekarang, dapat komen macam ini pun rasa tersentuh dan bersyukur sangat.

“Bersyukur dapat bantu orang menjana pendapatan. Terima kasih semua. Segalanya adalah pengalaman. Kita tidak pernah kalah, kita belajar sesuatu,” katanya.

Bulan lalu, Safiey mahu menjual kereta mewah Mustang miliknya pada harga RM270,000. Akui sedih untuk menjual kereta tersebut, Safiey berkata dia mahu menjadi orang biasa.


Kecoh Isteri Hamil, Haqiem Rusli Bergurau Sahaja

Baru-baru ini tular khabar angin mendakwa isteri kepada penyanyi Haqiem Rusli iaitu Anis Sofia didakwa sedang hamil anak pertama.

Ia berikutan tular video oleh jurufoto Aqo Imram dimana Haqiem seolah memberi bayagan akan menimang anak pertama.

Bagaimana, Haqiem memberitahu semuanya hanya salah dan faham dan kenyataannya dalam video tersebut hanya gurauan semata-mata.

“Ramai yang sudah muat naik video saya akan menimang anak pertama. Semua itu hanya gurauan dengan Aqo, dia yang rakam.

“Buat masa sekarang belum ada lagi (anak) tetapi kami minta doa anda semua supaya dapat menimang anak pertama. Jangan salah faham,” katanya.

Terdahulu, dalam satu temu bual bersama prgoram hiburan Haqiem berkata belum ada berita baik mengenai cahaya mata namun akan berkongsikan kepada umum jika isterinya disahkan hamil.


Netizen Terpegun Dengan Kecantikan Anak Che Ta

Sebut saja nama pelakon cantik Rozita Che Wan, pasti ramai tahu fesyen dan gaya penampilannya sering diperkatakan. Malah ramai wanita diluar sana mengagumi Che Ta yang tetap nampak muda meskipun usia hampir mencecah 50 tahun.

Malah, kecantikan Che Ta juga turut diwarisi oleh anak perempuannya, Aaisyah Dhia Rana. Meskipun baru berusia 7 tahun, namun Aaisyah sangat cantik.

BACA: Zain & Aaisyah Positif Covid-19, Che Ta Tunda Cuti Anniversary Di Pulau Mewah

Baru-baru ini, Che Ta ada berkongsikan gambar sempena ulang tahun kelahiran suaminya, Zain Saidin. Aaisyah dilihat cukup manis mengenakan tudung dan jubah putih.

Rata-rata netizen mengatakan, raut wajah Aisyah seiras dengan bapanya, namun kecantikannya pula sama seperti ibunya. Meskipun hanya memakai jubah, namun Aaisyah dilihat seperti seorang model dan pandai bergaya.

Malah, ada netizen mengatakan Aaisyah nampak elok meskipun masih masih budak lagi jika dibandingkan dengan diri mereka.

Che Ta mendirikan rumah tangga dengan Zain Saidin pada Disember 2013 dan dikurniakan seorang cahaya mata, Aaisyah kini berusia tujuh tahun.